Orang Putih balik kampung

“Poot poot bunyi motokar,Tok Onn cabut Umno merdekha.”Pantun dua kerat ini sudah aku dengar. Cerita Orang Putih nak balik kampung pun sudah aku dengar.Pantun ini aku dengar dari sepupu ketika aku bertandang ke Kuala Lumpur.Berita Orang Putih nak balik kampung aku dengar dari emak aku.Cikgu Zaleha yang bawa berita Tuan Ellis dan Tuan Ebon akan balik kampung. Tanah Melayu akan merdeka.Di Sekolah Melayu Kuala Klawang B, sekolah khusus untuk murid-murid perempuan – ada kelas memasak dan mengait.Aku tahu ini kerana Kak Lang aku dalam darjah empat. Dia belajar mengait baju dari benang yang berbulu-bulu.Kak Lang beritahu benang bulu kambing biri-biri yang dikait ini akan menjadi baju panas tebal untuk bayi. Baju berbulu tebal macam baju bayi Orang Putih.Mem, mungkin isteri Tuan DO atau mungkin isteri Tuan OCPD aku tidak pasti, datang ke sekolah untuk mengajar murid perempuan Melayu kelas mengait dan memasak.Mem ini bukan jadi guru tapi datang melawat dan menunjuk ajar cara kehidupan Orang Putih.Kak Lang aku bercerita dapur dalam kelas ini tidak memakai kayu tetapi minyak tanah.Murid juga diperkenalkan dengan kota hitam yang dipanggil “oven”.Dalam kelas mem mengajar cara membuat jem. Mengikut Mem, jem ini untuk minuman pagi.Untuk aku minum pagi yang enak ialah ubi rebus dengan kelapa yang berkukur.Aku tak tahu apa itu jem. Tahun 1956 aku belum pernah melihat jem.Ada juga aku terfikir kalau Orang Putih balik kampung siapa yang akan datang untuk mengajar buat jem dan mengait baju untuk murid perempuan di Sekolah Kuala Klawang B?“Kita akan ada kerajaan sendiri.” Cikgu Zaleha memberi penerangan.Semua ini aku tidak faham. Aku tidak faham siapa dia kerajaan. Yang aku tahu atas bukit di Kuala Klawang ada Tuan OCPD dan Tuan DO, dua-dua Orang Putih.Di bawah bukit ada kem Gurkha. Tepi bukit sebelah rumah OCPD ada rumah pasung.Kalau buat salah ada rumah pasung. Rumah pasung ada lokap. Untuk aku inilah kerajaan Jelebu.Cerita Orang Putih nak balik kampung makin kuat. Satu hari aku diberitahu tiga pondok kecil, rumah sentri di tiga pintu kawat berduri yang memagari pekan Kuala Klawang sudah tiada lagi.Pintu dan pagar berkawat yang memagari Kuala Klawang masih ada. Hendak masuk ke pekan tiada lagi kawalan ketat. Keluar masuk ke dalam pekan makin senang.Aku juga dengar “kefew” sudah tiada lagi. Tentang kefew ini aku kurang pasti kerana kami duduk dalam pekan dan waktu malam.Keluarga kami tidak ke mana-mana. Kefew ini tidak banyak mengganggu kehidupan harian kami.Tetapi membeli makanan asas seperti minyak, gula, tepung dan beras masih lagi menggunakan kad permit.Tentera Gurkha masih lagi berada dalam kem di pekan Kuala Klawang.Satu hari ketika aku lalu depan kem tentera Gurkha aku nampak banyak lori beratur.Kem Gurkha sedang dibuka. Rupa-rupanya tentera Gurkha juga nak balik kampung.Ke mana Gurkha ini pergi aku tidak tahu. Kawasan tempat wayang AKC kelihatan lapang.Seminggu kemudian tapak yang lapang ini diganti dengan kem baru.Kem Gurkha kini menjadi kem Askar Melayu.Dari pasukan mana dan rejimen ke berapa Askar Melayu ini aku tidak tahu.Yang pasti pekan Kuala Klawang kini penuh dengan anak-anak muda Melayu.Askar Melayu agak berbeza sedikit dengan tentera Gurkha. Petang-petang mereka main bola. Main kriket tak ada lagi.Bila ada perlawanan bola daerah Jelebu, pasukan Askar Melayu masuk bermain sama.Sama seperti tentera Gurkha, Askar Melayu juga berdisiplin.Mereka keluar ke pekan berkumpulan dan memakai baju putih dan seluar gelap.Apa yang menarik bila Kuala Klawang ada kem Askar Melayu ialah panggung wayang Ruby mula mengadakan pertunjukan “matinee” pada pagi Sabtu.Ini belum pernah terjadi. Pertunjukan wayang jam 11 pagi ini diadakan kerana hendak menampung penonton dari kem Askar Melayu.Wayang AKC filem Hindustan tidak ada lagi. Apabila kem Gurkha tutup Pak Teh Akc aku tidak muncul lagi.Panggung Ruby pun berubah. Setiap hujung bulan akan ada filem Melayu dan filem Hindustan.Filem Orang Putih, filem perang dan filem koboi makin kerap. Selainnya filem “Cantonese” untuk warga Cina.Sabtu pagi panggung akan penuh, Askar Melayu datang menonton. Bila gambar Melayu ditayangkan panggung akan penuh.Ekonomi Kuala Klawang hidup maju dengan adanya kem Askar Melayu.Satu petang ketika aku bermain di padang bola aku ternampak Keling PWD sedang memasang bendera.Ini bendera kecil dari kertas. Aku tak pernah nampak bendera-bendera seperti ini.Yang aku kenal hanya bendera kuning merah dan hitam. Ini bendera Negeri Sembilan.Lalu aku dan kawan-kawan main teka meneka bendera dari negeri mana. Kami meneka secara rambang. Entah betul entah salah kerana inilah kali pertama kami melihat bendera-bendera negeri lain.Selama ini kami hanya kenal pasti bendera Negeri Sembilan.Dari Cikgu Zaleha aku dapat tahu Hari Merdeka sudah ditetapkan.Aku mula sedar Keling PWD ini sedang menguruskan pemasangan bendera untuk menyambut Hari Merdeka pada 31 Ogos, 1957.Aku teringat kembali lama sebelum 31 Ogos, 1957 ketika keluarga kami di Sekolah Tapak lagi Cikgu Zaleha pernah bersurah tentang lagu Terang Bulan.Aku tidak tahu buah butir lagu Terang Bulan ini.Mengikut surah emak aku lagu Terang Bulan ini berasal dari tanah seberang Indonesia.Aku juga tidak tahu bila nama Tanah Melayu bertukar menjadi Persekutuan Tanah Melayu (PTM ).Alamat surat-menyurat tiba-tiba semuanya diakhiri dengan PTM.Lagu Terang Bulan pula akan menjadi lagu rasmi PTM.Aku tidak faham apa pentingnya lagu Terang Bulan ini.Aku mendengar abang aku bersurah bagaimana di Jepun apabila lagu kebangsaan dimainkan semua orang akan tercegat bangun berdiri.Malah mengikut abang aku ketika lagu kebangsaan dimainkan, mata orang Jepun tidak dibenarkan berkelip.Dari perawi mana abang aku memungut hadis ini tidak pula aku selidiki.Ketika itu tugas aku hanya menerima semua maklumat sebagai hadis sahih.Malah aku sendiri cuba membeliakkan mata tanpa berkelip seolah-olah aku orang Jepun. Hasilnya gagal.Persediaan untuk menyambut merdeka sedang berjalan rancak di pekan Kuala Klawang.Di hadapan pejabat daerah sebuah tiang simen didirikan.Tiang simen sebesar pemeluk ini tegak seperti cendawan busut dipanggil Tugu Merdeka.Pejabat daerah, rumah pasung, pejabat pos, “gedung injin leterik”, rumah kelab semua dihias dengan lampu elektrik.Dari “bulb” lampu neon dan lampu kalimantang direka huruf “M” untuk merdeka. Sana sini kelihatan pintu gerbang dari buluh yang diselang seli dengan rumput paku pakis dan lampu neon kalimantang.Keling PWD berjaya memasang di sekeliling padang pekan Kuala Klawang dengan bendera-bendera kecil negeri-negeri Tanah Melayu.Pesta merdeka siap bersedia.Aku dalam darjah satu. Kakak aku yang tua, kak ngah belajar di GES.Untuk sambutan merdeka sekolah GES akan mempersembahkan satu tarian Melayu.Kak ngah aku mengambil bahagian dalam kumpulan tarian ini.Dua hari sebelum 31 Ogos aku keluar berjalan selepas senja.Aku melihat pekan Kuala Klawang yang berhias cantik. Aku merasa amat bangga kerana pekan Kuala Klawang pekan rujukan aku dilihat indah cantik bergemerlapan.Tugu siap tegak berdiri tapi masih berbungkus.Aku rasa malam itu Kuala Klawang ini adalah pekan terindah dalam dunia ini. Semua ini aku pasak dalam ingatan untuk rakaman sejarah.Ketika aku bersekolah di zaman Inggeris ada dua sistem percutian sekolah.Sekolah Inggeris cuti hari Sabtu dan Ahad. Sekolah Melayu cuti hari Jumaat dan Sabtu.Cuti penggal dan cuti tahunan semuanya sama kecuali Sekolah Melayu bermula hari Ahad dan sekolah Inggeris bermula hari Isnin.Tanggal 31 Ogos 1957 jatuh pada hari Sabtu, semua sekolah bercuti.Kami murid Sekolah Kuala Klawang A dan B bersama murid GES datang memenuhi padang.Murid sekolah Cina Yuk Hua, lelaki dan perempuan yang terletak tidak jauh dari padang datang sama.Ada pentas di sediakan dengan alat pembesar suara melalui kereta jabatan penerangan.Ada ketua orang Melayu, ketua orang Cina, ketua orang India dan pegawai kerajaan yang berpakaian kemas duduk di atas pentas. Aku tidak ingat siapa berucap dan apa isi ucapan.Warga Jelebu datang mengelilingi padang.Aku nampak pakcik Melayu bersongkok dan bersamping. Makcik berselendang dan berkebaya labuh.Anak dara berkebaya pendek. Ada perempuan Melayu memakai baju kurung.Aku nampak juga lelaki India dengan pakaian serba putih. Perempuan Cina pakai baju cheongsam.Amoi-amoi muda dengan gown macam pakaian mem. Achi dan tangachi dengan sari berwarna warni.Sambutan merdeka di pekan Kuala Klawang tahun 1957 dalam suasana gembira seperti hari raya.Kain menutup tugu secara rasmi dibuka.Terpampang nama-nama “gedebe Jelebu” yang mendermakan dana untuk mendirikan tugu ini.Yang aku ingat nama Tara Singh Bengali kaya pemilik kebun getah yang rumahnya tidak jauh dari berek guru tempat aku tinggal.Tarian Melayu dari murid perempuan GES mengakhiri sambutan merdeka 31 Ogos 1957 di daerah Jelebu.Sambutan merdeka menjadi lebih meriah.Aku ingat selesai sahaja beratur di padang murid-murid diberi tiket percuma untuk menonton wayang di Panggung Ruby.“Bila lagi nak merdeka?” Zul bertanya.“Ada apa?” Aku bertanya kembali.“Nak nengok wayang free.”Wayang “free” ini hingga ke hari ini menjadi lambang ingatan aku yang tak putus-putus tentang merdeka.Sesudah upacara rasmi sambutan merdeka menjadi pesta rakyat.Merdeka menemukan aku dengan “kedai tikar”. Makcik dan kakak membentang tikar menjual kuih muih, ada air serbat, tempeyek, tahu sumbat dan cucur udang.Dalam sambutan merdeka ini juga kali pertama aku berjumpa Keling berbasikal menjual “alusmitai”.Gula yang menjadi kapas. Basikalnya menjadi mesin mengubah gula pasir yang berwarna warni untuk menjadi kapas manis.Semua jajan ini boleh dibeli dengan harga 5 sen.Jika ada 50 sen ketika hari merdeka ertinya amat lumayan.Aku tidak tahu dari ceruk mana abang ini datang. Abang ini juga membentang tikar.Atas tikar bertaburan botol kecil, ini botol ubat yang dijual. Ubat tenaga batin.Di tepi tikarnya abang ini ada sebuah kotak bulat dari mengkuang. Dalam kotak ada seekor ular sawa bergulung.Ular ini menjadi tarikan utama untuk orang ramai datang berkumpul.Sambutan merdeka ini bermula dari pagi hingga ke petang. Tengah hari ada wayang. Di sebelah petang ada permainan bola.Di Jelebu ketika aku membesar ada pasukan PWD, pasukan polis, pasukan Jelebu Estate dan paling baru pasukan Askar Melayu dari kem Kuala Klawang.Walau pun pada 31 Ogos 1957 Persekutuan Tanah Melayu merdeka, Jelebu masih lagi kawasan hitam.Perang gerila yang dilancarkan oleh Parti Komunis Malaya masih lagi belum selesai. Darurat masih berjalan.Epilog 1:Kawasan kem Gurkha dan kem Askar Melayu akhirnya ditutup pada tahun 1960.Kawasan kem kini menjadi kawasan sekolah. Goverment English School diperluaskan untuk menjadi Sekolah Menengah Undang Jelebu.Sekolah asal GES menjadi Sekolah Rendah Undang Jelebu.Jalan di hadapan SMUJ dipanggil Jalan Gurkha.Epilog 2:Rumah Guru Besar GES hari ini menjadi Balai Udang Luak Jelebu, kediaman resmi Datuk Undang.Kawasan puncak rumah Tuan DO diratakan untuk menjadi pejabat kerajaan.Rumah Tuan OCPD masih menjadi rumah resmi ketua polis Jelebu.Rumah-rumah banglo pegawai-pegawai Inggeris yang ada serombong asap masih lagi menjadi rumah pegawai kerajaan.Epilog 3:Panggung wayang Ruby sudah ditutup. Bila ditutup aku tak tahu kerana aku berkelana.Epilog 4:Kaman Keling masih ada. Hari ini bukan hanya Keling yang tinggal di sana.Epilog 5:Dua buah bar yang pintu bar seperti dalam filem koboi sudah ditutup. Dua kedai dobi yang pelanggan utama dari kem tentera Gurkha dan Askar Melayu sudah tutup.Epilog 6:Satu hujung minggu pada tahun 1990, aku bersama Chris Kelly kami serumah dan satu kelas pergi melawat Hannah yang juga kawan satu kelas.Hannah tinggal di wilayah kota Brighton.Kota Brighton kota percutian di tepi laut di Selatan England.Hannah tinggal dalam pekan kecil yang jauh dari pantai.Bila kami sampai ke kampung Hannah, mata aku terbuka kerana di hadapan aku seolah-olah aku melihat pekan Kuala Klawang.Di kampung Hannah ada padang kriket, ada padang bola, ada taman kanak-kanak. Dan pohon-pokok rendang.Rumah-rumah banglonya dan rumah teras di kampung Hannah semuanya ada serombong asap.Chris Kelly dan aku duduk main jongkang-jongkit.Aku tidak tahu apa dalam kepala Chris Kelly tetapi aku tahu apa yang kepala aku fikirkan.Dalam kepala aku orang Inggeris yang datang menjajah Tanah Melayu bukan hanya mengambil bijih dan emas, mereka juga membawa “little England” ke mana sahaja mereka pergi.


Tiada gelombang henti kerja besar-besaran, kata pakar

Pakar meramalkan Malaysia tidak akan berdepan gelombang pemberhentian pekerja secara besar-besaran yang kini berlaku di Amerika Syarikat (AS), di mana lebih 70,000 kakitangan gergasi teknologi seperti Amazon, Microsoft, Spotify dan IBM diberhentikan susulan kebimbangan terhadap kemelesetan ekonomi global.
Bercakap kepada MalaysiaNow, Persekutuan Majikan Malaysia (MEF) mengakui bahawa 2023 akan menjadi tahun yang mencabar bagi Malaysia.
Bagaimanapun, Presiden MEF Syed Hussain Syed Husman berkata jumlah pekerja yang diberhentikan menunjukkan trend penurunan sejak 2020.
"Dari 1 hingga 20 Januari, 3,181 pekerja diberhentikan," katanya.
"Berdasarkan bilangan pekerja yang diberhentikan sehingga 20 Januari, jumlah pada 2023 diunjurkan sebanyak 61,000."
Sejumlah 107,704 rakyat Malaysia diberhentikan pada 2020, ketika pandemik Covid-19 mula melanda negara.
Seramai 61,360 lagi diberhentikan kerja pada tahun berikutnya. Tahun lepas, jumlah itu menyusut kepada 34,388.
Syed Hussain berkata pasaran pekerjaan tempatan sebenarnya dijangka mendapat manfaat daripada permintaan domestik yang kukuh, pembukaan semula pintu sempadan China selepas tiga tahun terikat dengan dasar "sifar Covid" yang ketat, dan kebangkitan semula projek pembinaan.
"Kadar pengangguran adalah di bawah ambang 4%, yang meletakkan Malaysia pada guna tenaga penuh mengikut piawaian antarabangsa yang ditetapkan oleh Pertubuhan Buruh Antarabangsa," katanya.
Shahryn Azmi, pengasas portal pekerjaan gig tempatan MakeTimePay, berkata sebarang pemberhentian pekerja besar-besaran di Malaysia mungkin akan berlaku sebagai sebahagian daripada langkah syarikat AS untuk merasionalkan kos operasi global mereka.
"Kita juga perlu melihat jenis pekerja yang diberhentikan di AS," katanya.
"Penelitian rapi menunjukkan bahawa ini sebenarnya mungkin hanya usaha pengurangan pekerja secara signifikan mengambil ramai pekerja dalam tempoh yang lama.
"Google, sebagai contohnya, memberhentikan 31 ahli terapinya – kira-kira 6% daripada 12,000 kakitangan yang diberhentikan di syarikat tersebut seluruh dunia."
Di Malaysia, Shahryn berkata, masalahnya lebih kepada peningkatan kos sara hidup dan keengganan atau ketidakupayaan majikan untuk menaikkan gaji pekerja mereka.
Akibatnya, beliau berkata, ada yang mencari jalan menambah pendapatan dengan bekerja sambilan walaupun mempunyai pekerjaan sepenuh masa.
"Mereka secara tidak langsung menjadi pekerja gig, tetapi dengan asas pendapatan yang lebih kukuh kerana mereka juga bekerja sepenuh masa," katanya.
Beliau memberi amaran bahawa ini akan terus berlaku sementara menunggu penyelesaian kepada jurang antara gaji dan kos kehidupan, sambil membayangkan senario di mana majoriti pekerja memilih untuk bekerja sendiri secara tetap.
Sementara itu Syed Hussain berkata Malaysia terus berdepan kekurangan pekerja asing, antara 700,000 hingga 800,000.


Kami bukan orang kaya, kata isteri penjual burger selepas gambar tular

Isteri penjual burger di Kelantan yang baru-baru ini dikompaun RM50,000 kerana melanggar SOP Covid-19 hari ini menafikan dakwaan pengguna media sosial yang menuduh mereka adalah dari golongan berada selepas beberapa gambar tular memaparkan mereka hidup mewah.Sebuah gambar yang menunjukkan Norlaili Shafii dan suaminya Wan Mohd Faisal Wan Kadir berdiri di sebelah kereta Honda Civic dan Faisal berada di restoran mewah tular di media sosial.Gambar-gambar tersebut telah menimbulkan kecaman warga net selepas sebelum ini mereka mendapat simpati apabila nilai kompaun yang tinggi dikeluarkan penguatkuasa kepada mereka.Norlaili memberitahu MalaysiaNow dia dan suami membeli kereta tersebut pada 2018, dan menafikan mereka membelinya secara tunai.“Kalau tahu Covid nak mari, saya tak beli. Interest pun tak lepas lagi. kemudian ada yang kata cash, biar betul,” katanya.Berhubung makan malam di restoran stik mewah, Norlaili berkata ia adalah sambutan hari lahir salah seorang ahli keluarganya, kos makan malam itu juga turut dikongsi bersama saudaranya.Norlaili turut berkata rumah mereka siap tahun lalu, beberapa bulan sebelum perintah kawalan pergerakan (PKP) dilaksanakan.“15 tahun saya berniaga tepi jalan. Tahun lepas siap rumah saya. Kira buat rumah baru, bukan jual burger setahun dah boleh buat rumah, kumpul bertahun baru siap rumah,” tambahnya.Menurutnya, Faisal telah memohon rayuan berhubung jumlah kompaun yang dikenakan kepada mereka pada Selasa.“Kalau 1,000 ke bawah boleh bayar dengan duit simpanan,” katanya.“Duit simpanan saya habis dah buat rumah. Saya jual malam-malam ni nak bayar kereta, bil api air, dalam bank tak ada (simpanan),” jelasnya lagi mengatakan tidak mampu bayar jika kompaun yang diterima beliau terlalu tinggi.Faisal dikenakan kompaun kerana gerainya beroperasi lebih dari masa yang dibenarkan.Norlaili turut menyifatkan kompaun yang diterima mereka sebagai tidak adil kerana wujud peniaga lain yang berniaga lebih dari masa yang ditetapkan.“Ini tak adil, kalau tak boleh berniaga, semua orang tak boleh, kes saya ni ada orang yang buat laporan,” katanya sambil menjelaskan wujud peniaga lain yang tidak dikompaun walaupun beroperasi lebih masa yang ditetapkan.Kompaun RM50,000 yang diterima Faisal dibandingkan dengan kompaun yang diterima selebriti Noor Neelofa Mohd Noor sebanyak RM60,000 dan keluarganya kerana melanggar SOP ketika majlis perkahwinannya.Semalam, Perdana Menteri Muhyiddin Yassin menggesa penguatkuasa melaksanakan SOP dengan penuh rasa kemanusiaan dan budi bicara terhadap peniaga kecil dengan kompaun yang setimpal kesalahan mereka.


Putrajaya pertahan langkah ekstradisi warga Korea Utara ke AS

Putrajaya hari ini mempertahankan keputusannya untuk mengekstradisi seorang warga Korea Utara ke Amerika Syarikat (AS) sehingga Pyongyang memutuskan hubungan diplomatiknya dengan Malaysia.Dalam sebuah kenyataan, Wisma Putra berkata kerajaan telah memastikan ekstradisi Mun Chol Myong dijalankan mengikut prinsip keadilan, keluruhan undang-undang dan kebebasan sistem kehakiman.“Malaysia amat kesal dengan keputusan pada 19 Mac 2021 bahawa Korea Utara memutuskan hubungan diplomatik,” kata kementerian luar (Wisma Putra) hari ini.“Ekstradisi itu dilaksanakan selepas proses perundangan yang teliti.“Hak-hak Mun Chol Myong ketika penahanannya di Malaysia turut dijamin, termasuk akses mendapatkan peguam dan nasihat guaman, selain membenarkan kunjungan selama penahanan oleh keluarganya.”Kenyataan Wisma Putra turut mengecam keputusan yang disifatkan tidak wajar, tidak membina dan tidak menghormati hubungan baik sesama masyarakat antarabangsa.Selain itu, Wisma Putra turut melahirkan rasa kesal dan akur dengan keputusan Korea Utara untuk menutup Kedutaan Malaysia di Pyongyang, yang operasinya telah ditangguhkan sejak 2017.Wisma Putra turut mengeluarkan arahan supaya semua kakitangan diplomatik dan tanggungan mereka di Kedutaan Korea Utara di Kuala Lumpur meninggalkan Malaysia dalam masa 48 jam mulai hari ini.Menurut laporan media, Pyongyang mengumumkan bahawa hubungan diplomatik di antara Korea Utara dan Malaysia diputuskan selepas seorang warganya diekstradisi ke Amerika Syarikat (AS) oleh kerajaan Malaysia.Pyongyang turut menyelar “tindak tanduk permusuhan” yang ditunjukkan terhadapnya dan menyifatkan tindakan Malaysia itu sebagai “tunduk terhadap tekanan AS.”


Eksport komoditi meningkat, ekonomi Indonesia berkembang pada suku ketiga

Ekonomi Indonesia berkembang 5.72% tahun ke tahun pada suku ketiga tahun ini, disokong oleh peningkatan eksport komoditi tertentu, lapor Xinhua memetik Perangkaan Indonesia (BPS) pada Isnin.
Ketua BPS Margo Yuwono berkata angka itu lebih tinggi berbanding pertumbuhan ekonomi suku kedua sebanyak 5.44% dan melepasi 3.51% bagi tempoh Julai-September tahun lepas.
“Ini menunjukkan ekonomi Indonesia pulih secara berterusan dan ekonomi juga semakin kukuh,” kata Yuwono pada sidang media secara maya.
Imbangan perdagangan Indonesia meningkat 12.58% tahun ke tahun pada suku ketiga disumbangkan oleh peningkatan eksport beberapa komoditi, termasuk arang batu, minyak sawit dan keluli.
Perbelanjaan yang lebih besar untuk program perlindungan sosial di tengah-tengah kenaikan harga global juga berjaya mengekalkan kuasa beli rakyat Indonesia, kata Yuwono.
Pertumbuhan ekonomi pada suku ketiga itu juga sejajar dengan unjuran kerajaan sebanyak 5.7% dan 5.5% unjuran oleh bank pusat.


Gerakan guna logo PN untuk bertanding PRU15

Gerakan akan menggunakan logo Perikatan Nasional (PN) untuk bertanding dalam Pilihan Raya Umum ke-15 (PRU15), kata Presiden Gerakan Dr Dominic Lau Hoe Chai.
Ditemui pemberita selepas melancarkan Bilik Gerakan PN Bayan Baru hari ini, Lau berkata keputusan menggunakan logo PN itu telah dibuat selepas mesyuarat PN pusat minggu lepas.
Selain Gerakan, PN dianggotai Bersatu, PAS, Parti Solidariti Tanah Airku (Star) dan Parti Progresif Sabah (SAPP).
Sementara itu, Lau berkata Gerakan berhasrat untuk bertanding lima daripada 13 kerusi Parlimen di Pulau Pinang dengan menggunakan logo PN iaitu Jelutong, Bayan Baru, Bukit Bendera, Tanjung dan Batu Kawan.
"Kita akan mengumumkan calon kita serentak dengan negeri-negeri yang lain dalam masa terdekat," katanya 80% calon Gerakan adalah muka baru yang tidak pernah bertanding dalam PRU sebelum ini.
Sementara itu, Pengerusi Gerakan Pulau Pinang Oh Tong Keong berkata Gerakan Pulau Pinang akan membuat pengumuman mengenai senarai calon pada hujung bulan ini.
Gerakan menguasai pentadbiran Pulau Pinang selama 39 tahun bermula 1969 dan menyertai komponen Barisan Nasional (BN) selepas 1974.
Pemerintahan Gerakan di Pulau Pinang berakhir selepas tewas kepada Pakatan Harapan (PH) pada PRU12 pada 2008, dan parti itu meninggalkan BN pada 2018 selepas kalah di semua kerusi ditandinginya di seluruh negara.
Ketika bersama BN pada PRU14, Gerakan bertanding empat kerusi Parlimen di Pulau Pinang tetapi tewas di kesemua kerusi.


Format laporan harian Covid-19 perlu ditukar segera

Masa sudah tiba untuk menukar format laporan harian Covid-19.Jumlah harian jangkitan Covid-19 penting, tapi ia tidak lagi menjadi laporan yang penting seperti ketika wabak bermula.Pertama, jumlah jangkitan tidak lagi memberikan gambaran sebenar keadaan Covid-19 di Malaysia.Contohnya, angka 9,000 itu sangat menakutkan.Pemerhatian lebih mendalam menunjukkan 70 peratus kes Covid-19 tertumpu di negeri Selangor, Wilayah Persekutuan dan Negeri Sembilan.Berdasarkan keluasan Malaysia 330,436 km persegi, ini menunjukkan 70 peratus kes Covid-19 tertumpu pada kawasan yang merangkumi hanya 4.5 peratus daripada keluasan Malaysia, iaitu Selangor 7,956 km persegi (2.4 peratus), Wilayah Persekutuan 243 km persegi (0.07 peratus) dan Negeri Sembilan 1,033 km persegi (2 peratus).Ini bermaksud 95 peratus kawasan di Malaysia mempunyai kadar jangkitan Covid-19 yang agak terkawal.Bagi mereka yang suka melihat segalanya daripada sudut politik, ada yang boleh berhujah tiga negeri pembangkang dan wilayah ibu kota yang dikuasai Pakatan Harapan (PH) menyumbang lebih 70 peratus kes Covid-19 berbanding negeri-negeri dan kawasan yang dikuasai Perikatan Nasional (PN).Namun ini tidak melambangkan apa-apa, kerana apabila ada mana-mana negeri, sektor perniagaan, kawasan perumahan, keluarga, individu tanpa mengira darjat gagal mengawal Covid-19, kita semua turut gagal bersama kerana pembawa wabak ialah manusia, yang suka bergerak ke sana sini.Hasrat rakyat dan kerajaan adalah sama iaitu Malaysia dapat mengatasi masalah Covid-19 secepat mungkin.Oleh itu, laporan harian Covid-19 perlu diubah yang menunjukkan Malaysia semakin dekat atau jauh daripada matlamat itu.Tiada jalan lain keluar daripada Covid-19 selain daripada vaksinasi.Amerika Syarikat adalah contoh terbaik menunjukkan angka jangkitan harian Covid-19 tidak membawa apa-apa erti kerana akhirnya, jumlah jangkitan tetap akan dikurangkan dengan program vaksinasi rakyat.Oleh itu, jumlah vaksinasi harian dan jumlah rakyat yang divaksinasi setiap hari adalah laporan yang paling penting hari ini.Ini laporan yang memberikan harapan kepada semua rakyat dan menunjukkan ada cahaya di hujung terowong untuk semua di Malaysia.Kedua, ialah jumlah pesakit Covid-19 yang mati, dimasukkan ke hospital dan ICU.Laporan ini perlu dipecahkan kepada dua kategori iaitu pesakit yang belum mendapat sebarang vaksin, dan pesakit yang mendapat sekurang-kurangnya satu dos.Laporan ini bakal menunjukkan trend penurunan harian sejajar dengan kadar vaksinasi negara.Laporan ini juga akan mematikan semua hujah golongan anti-vaksin apabila ia menunjukkan tiada kematian, dan jumlah pesakit Covid-19 yang pernah divaksinasi dimasukkan ke hospital dan ICU amat kurang berbanding golongan yang belum divaksinasi.Ketiga, memandangkan rakyat suka kepada kempen bendera, kerajaan perlu menggalakkan rakyat yang belum divaksinasi meletakkan bendera merah di rumah mereka manakala mereka yang divaksinasi meletakkan bendera hijau di rumah masing-masing.Ini akan menggalakkan lebih ramai orang untuk divaksinasi dan membantu kerajaan melakukan vaksinasi rumah ke rumah apabila tercetusnya kluster di satu-satu kawasan.Tumpuan harus diberikan untuk menyelesaikan masalah Covid-19.Kerajaan bertindak tepat untuk memokus segala tenaga terhadap program vaksinasi kerana tiada jalan lain keluar daripada Covid-19 selain vaksinasi.PKP, PKPD atau apa-apa sekatan cumalah membeli masa untuk melindungi rakyat daripada terkena Covid-19 dengan meletakkan ekonomi dalam keadaan sukar.Masa yang dibeli ini hanya boleh dikaut untungnya dengan mempercepatkan program vaksinasi rakyat.Jika program vaksinasi rakyat dapat diperhebatkan lagi dengan masa yang dibeli daripada pengorbanan sektor ekonomi, untung kepada negara akan berlipat ganda.Selesainya masalah Covid-19, pilihan raya umum dapat diadakan untuk menyelesaikan masalah politik.Mana-mana ahli politik yang melakukan sesuatu sehingga pilihan raya terpaksa diadakan sebelum masalah Covid-19 selesai adalah musuh sebenar.


Kerajaan Anwar kitar semula inisiatif era Najib, kata penganalisis

Tindakan kerajaan pimpinan Perdana Menteri Anwar Ibrahim melaksanakan atau sekurang-kurangnya mempertimbangkan inisiatif yang dilaksanakan kerajaan era Barisan Nasional (BN) ibarat menelan air ludah sendiri, kata penganalisis politik, Jeniri Amir.
Felo kanan Majlis Profesor Negara (MPN) itu berkata, tindakan itu secara langsung menunjukkan kerajaan semasa yang diketuai Pakatan Harapan (PH) membuat kesilapan dan membawa naratif salah ketika mengkritik teruk pentadbiran Najib Razak.
Beliau berkata, antara contoh terbaik ialah kenyataan oleh Menteri Ekonomi Rafizi Ramli yang tidak menolak kemungkinan pelaksanaan cukai barang dan perkhidmatan (GST) pada masa hadapan.
Menurut Jeniri, sistem percukaian itu bagaimanapun dijadikan sebagai senjata politik untuk menumbangkan kerajaan dengan menyemarakkan kemarahan rakyat, kononnya ia menjadi salah satu faktor kos sara hidup meningkat.
"160 negara di seluruh dunia menggunakan GST dan sudah tentu kerajaan pada ketika itu sudah melakukan kajian (sebelum memperkenalkan sistem percukaian itu)," katanya kepada MalaysiaNow.
"Dengan adanya ura-ura nak kembalikan GST, walaupun bukan sekarang, ia menunjukkan kerajaan sekarang mengaku bahawa tindakan menghapuskan GST adalah sesuatu yang salah.
"Kini mereka terpaksa kemukakan hujah-hujah dan naratif untuk meyakinkan rakyat."
GST diperkenalkan pada 1 April 2015 menggantikan Cukai Jualan dan Perkhidmatan (SST) ketika Najib menjadi perdana menteri dan menteri kewangan.
Bagaimanapun, GST dijadikan modal kempen PH sehingga berjaya menumbangkan BN pimpinan Najib pada Pilihan Raya Umum ke-14 (PRU14).
Selain GST, pengumuman kerajaan mengenai MRT Fasa 2 yang dijangka mula beroperasi 16 Mac depan serta usaha memperkasakan program Rakan Muda turut mengundang kritikan ramai apabila inisiatif ini adalah penerusan daripada idea kerajaan terdahulu.
"Sebab itu mana-mana pembangkang harus kemukakan idea berdasarkan fakta.
"Bukan sentimen melulu untuk menang pilihan raya sebab akhirnya yang rugi ialah rakyat," kata Jeniri.
Sementara itu, penganalisis politik dari Institut Hal Ehwal Antarabangsa Singapura Oh Ei Sun, berpandangan kerajaan hari ini wajar meneruskan inisiatif yang diperkenalkan pentadbiran lama sekiranya ia dilaksanakan dengan cara yang betul.
Menurutnya, kritikan PH pada ketika itu lebih tertumpu kepada kaedah pelaksanaan yang mana ia hanya menguntungkan sesetengah pihak.
Mengulas mengenai prestasi 100 hari kerajaan, Oh berkata, kerajaan masih belum berjaya melaksanakan sebarang perubahan ketara.
Katanya, faktor ini mungkin kerana kerajaan terlalu menumpu kepada usaha menepis cabaran daripada Perikatan Nasional (PN) terutama apabila tarikh Pilihan Raya Negeri (PRN) di enam negeri seperti Selangor, Negeri Sembilan, Pulau Pinang, Kedah, Terengganu dan Kelantan semakin hampir.
"Jika mengumumkan sesuatu besar, mungkin ia memerlukan pembaharuan.
"Ini boleh menjejaskan sokongan pemegang taruh dan mungkin mereka akan beralih sokongan ke PN," katanya.


RM31 juta digunakan untuk kendali kes tuntutan kumpulan Sulu, kata Azalina

Kira-kira RM31 juta dibelanjakan kerajaan bagi pengendalian kes mahkamah di empat negara menghadapi tuntutan yang difailkan kumpulan Sulu terhadap Malaysia bermula 20 November 2019 hingga 20 Januari lepas.
Menteri di Jabatan Perdana Menteri (Undang-Undang dan Reformasi Institusi) Azalina Othman Said memaklumkan jumlah tersebut melibatkan kos perkhidmatan peguam antarabangsa, prosiding mahkamah, terjemahan, penyelidikan sejarah dan perundangan.
"Secara khususnya fi guaman dan bayaran sahaja sebanyak RM36,000 (2019), RM167,000 (2020), RM8.2 juta (2021), RM13.5 juta (2022) dan RM5.4 juta (2023) bagi pengendalian kes mahkamah di empat negara iaitu Sepanyol, Perancis, Luxembourg dan Belanda," katanya menerusi jawapan yang disiarkan di laman sesawang Parlimen.
Beliau menjawab soalan Lim Lip Eng (PH-Kepong) berhubung kos guaman yang terlibat dalam tuntutan kumpulan Sulu terhadap Malaysia.
Selain itu, Azalina memaklumkan keputusan permohonan rayuan kerajaan Malaysia terhadap Perintah Mahkamah Perancis bertarikh 29 September 2022 dijangka dikeluarkan pada Jun ini dengan pendengaran permohonan rayuan itu telah berlangsung pada 6 Februari lepas di Mahkamah Rayuan Perancis.
Kumpulan Sulu sebelum ini dilaporkan membawa tindakan undang-undang ke Mahkamah Sepanyol untuk mendapatkan pampasan terhadap tanah di Sabah, yang didakwa telah dipajak oleh nenek moyang mereka kepada sebuah syarikat perdagangan British pada 1878.
Pada 28 Februari 2022, penimbang tara Dr Gonzalo Stampa dilapor telah memberikan final award kepada penuntut sebanyak AS$14.92 bilion.
Bagaimanapun, Mahkamah Perancis telah menangguhkan penguatkuasaan final award yang diberikan Stampa sementara menunggu keputusan mahkamah berhubung segala tindakan perundangan yang diambil oleh Kerajaan Malaysia.


KKM sedia ketatkan SOP kesihatan di sempadan negara

Kementerian Kesihatan (KKM) sedia mengubah dasar penjagaan kesihatan pengurusan pandemik Covid-19 di sempadan negara sedia ada, termasuk memperketatkan prosedur operasi standard (SOP) pemeriksaan kesihatan di pintu masuk negara.
Menteri Kesihatan Dr Zaliha Mustafa berkata ia akan dilaksanakan jika perlu, bukan sahaja kepada pengunjung atau pengembara (warganegara Malaysia dan bukan warganegara) yang tiba dari negara China, bahkan yang tiba dari semua negara di dunia.
Beliau berkata dengan pelanjutan Malaysia sebagai "Kawasan Tempatan Jangkitan” sehingga Jun depan, ia memberi ruang kepada KKM untuk mengambil sebarang tindakan segera bila diperlukan, susulan lonjakan semula kes wabak itu di China.
Menurutnya KKM memandang serius kebimbangan rakyat berhubung kenaikan kes Covid-19 di China serta sekatan yang dibuat beberapa negara lain terhadap pengembara dari negara republik berkenaan, dan perkara itu adalah keutamaan KKM ketika ini.
“KKM akan meningkatkan kaedah pembendungan penularan jangkitan Covid-19 dalam negara serta kesiapsiagaan bagi berdepan dengan sebarang kemungkinan peningkatan kes wabak itu,” katanya dalam kenyataan, hari ini.
Dr Zaliha berkata KKM juga sentiasa bersiap siaga meningkatkan kapasiti kesihatan bagi menghadapi sebarang kemungkinan.
Menurutnya KKM sentiasa mengambil polisi berpandukan dan berasaskan sains serta data yang tepat selain berhubung rapat dan mengadakan perbincangan dari semasa ke semasa bersama Pertubuhan Kesihatan Dunia (WHO), China serta rakan-rakan negara Asean.
“WHO telah mengadakan mesyuarat dengan China bagi urusan perkongsian data terkini dan ia akan diteruskan bagi mengetahui secara terperinci maklumat, situasi dan pengurusan Covid-19 di negara berkenaan.
“Berdasarkan maklumat yang dilaporkan negara China kepada pihak WHO, varian dan subvarian yang ada di China, juga telah dikesan di Malaysia,” katanya.
Penghujung tahun lepas, China melaporkan berlaku lonjakan kes Covid-19 berikutan varian Omicron yang merebak dengan pantas, dan beberapa negara mengambil keputusan untuk menyekat kemasukan pengembara dari China ke negara mereka sebagai langkah menghalang penularan wabak itu.
Sementara itu Dr Zaliha berkata berdasarkan maklumat sedia ada, vaksin Covid-19 berkesan dengan memberi perlindungan dari mendapat gejala teruk akibat jangkitan virus itu, dan ia sepatutnya mengurangkan kemasukan ke hospital.
Selain itu katanya vaksin Bivalent akan dibekalkan kepada Malaysia tidak lama lagi berikutan kelulusan pendaftaran bersyarat yang diberikan Pihak Berkuasa Kawalan Dadah, baru-baru ini.
“Pengumuman akan dibuat selepas bekalan diterima bersama dengan kriteria kelayakan untuk mendapatkannya.
“KKM menggesa orang ramai yang menerima dos penggalak pertama yang melebihi tempoh enam bulan agar mendapatkan dos penggalak kedua serta tidak menunggu vaksin Bivalent. Vaksin Monovalent sedia ada masih sangat berkesan untuk mengurangkan gejala serius dan kes kematian,” katanya.
Dr Zaliha berharap peratusan pengambilan dos penggalak terus meningkat, terutama golongan berisiko memandangkan ketika ini hanya 49.8% daraipada rakyat Malaysia sudah mendapat vaksin dos penggalak pertama dan hanya 1.9% mengambil vaksin dos penggalak kedua.
Beliau turut mengingatkan rakyat agar terus menjaga kesihatan kendiri dan keluarga masing-masing serta sentiasa mematuhi saranan serta nasihat kesihatan.


Kerajaan serius, tekad selesai segera masalah prasarana di negeri, kata Anwar

Kerajaan berpendirian serius dan memasang tekad bagi menyelesaikan masalah prasarana antaranya melibatkan pendidikan, bekalan air dan jalan raya terutama di Sabah dengan kadar yang segera, kata Perdana Menteri Anwar Ibrahim.
Beliau berkata dalam usaha menyelesaikan masalah itu, kerajaan Persekutuan dan negeri perlu bekerjasama dengan padu bagi memastikan gerak kerja serta pelan yang dirancang mampu dilaksanakan dengan sempurna.
Katanya secara peribadi beliau komited dalam membantu Sabah menyelesaikan masalah itu apabila sering datang ke negeri berkenaan iaitu tiga kali sejak memegang jawatan perdana menteri dan melihat sendiri situasi melibatkan prasarana di Negeri di Bawah Bayu itu.
"Maka saya buat keputusan esok pagi insya-Allah saya buat mesyuarat tertinggi peringkat Persekutuan dan negeri untuk selesaikan masalah air bersama kerajaan negeri," katanya berucap pada Majlis Penutupan Sambutan Pesta Kaamatan 2023 di Dewan Hongkod Koisaan, Persatuan Kebudayaan Kadazan Dusun (KDCA) di Penampang hari ini.
Majlis itu dirasmikan Yang Dipertua Negeri Sabah Juhar Mahiruddin dan turut hadir Ketua Menteri Sabah Hajiji Noor; Timbalan Ketua Menteri I Jeffrey Kitingan yang juga Pengerusi Jawatankuasa Sambutan Pesta Kaamatan 2023 dan Presiden KDCA Joseph Pairin Kitingan.
Anwar berkata tindakan juga sedang dibuat untuk memastikan projek Lebuhraya Pan Borneo dan kerja-kerja membaik pulih serta penyelenggaraan jalan di Sabah dilaksanakan dengan kadar segera demi manfaat rakyat di negeri itu.
Katanya bagi melicinkan perlaksanaan tersebut, sebahagian kerja-kerja yang terlibat dengan membaik pulih dan penyelenggaraan jalan tersebut akan diserahkan kepada kerajaan negeri mengikut peraturan dan dasar kewangan negara.
“Baru-baru ini juga peruntukan untuk membaiki jalan ini ditingkatkan, peruntukan tertinggi perbaiki jalan yang diberi adalah untuk negeri Sabah. Kita telah minta tindakan segera,” katanya.
Pada 16 Mei lalu, Timbalan Ketua Menteri III Shahelmey Yahya juga menteri kerja raya negeri dilaporkan berkata 15 pakej kerja dalam Fasa 1, Projek Lebuhraya Pan Borneo Sabah, yang pada tahap 79.06% pembinaan, dijadual siap sepenuhnya pada hujung tahun depan.
Dalam ucapannya juga, Anwar memuji usaha dan peranan dimainkan Hajiji dalam menyelesaikan masalah prasarana dihadapi negeri itu, selain menyifatkan ia sebagai teladan yang baik sebagai seorang pemimpin yang komited menyelesaikan masalah dihadapi negeri serta rakyatnya.
Perdana Menteri berkata ketika tiba di Sabah kira-kira 1 pagi tadi, Hajiji begitu bersemangat menerangkan tentang situasi prasarana itu dan bertanya tentang projek yang diperoleh rakyat Sabah, malah secara berseloroh Anwar meminta ruang untuknya tidur dahulu sebelum menyambung perbincangan.
“Saudara Hajiji begitu prihatin. Inilah yang kita mahukan untuk pemimpin-pemimpin kita, bukan pemimpin minta umpamanya ada tak projek untuk saya, ada tak saham untuk saya. Tetapi saudara Hajiji (bertanya) ada tak projek tambahan untuk rakyat Sabah,” katanya.


5 penduduk Montana cabar sekatan guna TikTok di mahkamah

Lima pengguna dan pencipta kandungan di aplikasi TikTok memfailkan saman di Mahkamah Daerah Amerika Syarikat (AS) di Montana bagi membatalkan sekatan baru negeri ke atas platform video pendek milik China itu.
Gabenor Montana Greg Gianforte pada Rabu menandatangani undang-undang untuk mengharamkan TikTok di negeri ini, berkuat kuasa 1 Januari 2024.
Semua lima pengguna tersebut berusaha untuk menyekat undang-undang, yang menjadi kesalahan bagi aplikasi Alphabet Inc, Google dan Apple Inc menawarkan TikTok di negeri itu.
Tuntutan saman yang difailkan pada lewat Rabu lalu, menamakan peguam negara, Austin Knudsen kerana didakwa menguatkuasakan undang-undang berkenaan.
Dalam tuntutan saman itu, pengguna TikTok tersebut berhujah bahawa kerajaan berusaha untuk "melaksanakan kuasa ke atas keselamatan negara yang tidak dimiliki oleh Montana dan mengekang kebebasan bersuara yang juga bukan dalam bidangnya.
Pengguna tersebut percaya pelaksanaan undang-undang berkenaan melanggar hak Pindaan Pertama mereka.
"Montana tidak boleh mengekang penduduknya daripada melayari dan memuat naik video ke TikTok seperti ia boleh mengharamkan Wall Street Journal kerana pemiliknya atau idea yang diterbitkannya," menurut tuntutan mahkamah itu.
Jurucakap Knudsen, Emily Flower berkata negeri itu bersedia untuk dikenakan tindakan undang-undang.
"Kami sudah menjangkakan akan ada penentangan terhadap larangan ini dan bersedia sepenuhnya untuk mempertahankan undang-undang tersebut," katanya.
TikTok, yang dimiliki oleh ByteDance dari China, berdepan peningkatan ancaman daripada penggubal undang-undang dan pegawai negeri AS untuk mengharamkan aplikasi itu di seluruh negara atas alasan kebimbangan mengenai potensi pengaruh kerajaan China ke atas platform tersebut.
Menurut tuntutan saman itu, lima plaintif, semuanya adalah penduduk Montana yang terdiri daripada pereka pakaian renang, bekas anggota marin AS, penternak, pelajar dan seorang pempengaruh media sosial.
Pada Rabu, selepas gabenor menandatangani undang-undang itu, Knudsen, sama seperti Gianforte menggelar TikTok sebagai "alat pengintipan Parti Komunis China yang menimbulkan ancaman kepada setiap penduduk di Montanan."


Kerajaan belum putuskan lanjutan tempoh konsesi PLUS

Keputusan untuk melanjutkan tempoh konsesi PLUS Malaysia Bhd selama 38 tahun lagi sehingga 2058 seperti yang diumumkan kerajaan PH (Pakatan Harapan) pada Januari lalu belum dimuktamadkan lagi, kata Timbalan Menteri Kerja Raya, Eddin Syazlee Shith.Beliau berkata kerajaan masih meneliti isu terbabit kerana banyak perkara perlu dipertimbangkan.“Perjanjian mengenai PLUS sedang diteliti kerana dalam isu membabitkan tol, banyak perkara sensitif perlu dipertimbangkan seperti kenaikan harga (tol) dan tempoh konsesi.“Ini perlu diimbangi dengan beban hutang kerajaan termasuk beban rakyat dan tanggungan (syarikat) konsesi.“Perjanjian dengan PLUS ini dalam perbincangan dan belum diputuskan setakat hari ini,” katanya di Dewan Rakyat hari ini.Eddin menjawab soalan daripada Mahdzir Khalid (BN-Padang Terap) yang ingin mengetahui sama ada kerajaan akan mengkaji semula keputusan dibuat kerajaan terdahulu melanjutkan tempoh konsesi PLUS dan apakah perjanjian mengenainya sudah ditandatangani.


Akaun media sosial seorang lagi menteri digodam

Akaun Telegram milik Menteri Luar Saifuddin Abdullah malam ini telah digodam oleh pihak tidak bertanggungjawab, beberapa jam selepas perkara sama berlaku terhadap akaun Telegram peribadi Perdana Menteri Ismail Sabri Yaakob.
Saifuddin yang memaklumkan perkara itu menerusi ciapan di Twitter berkata pihak yang menggodam akaunnya telah menyalahgunakan nama dan gambarnya melalui aplikasi itu.
"Sesiapa yang menerima sebarang mesej daripada Telegram dinasihati abaikannya dan laporkan kepada pihak berkuasa," menurut ciapan itu.
Petang tadi, Ismail memaklumkan bahawa akaun Telegram miliknya telah digodam oleh individu tidak bertanggungjawab, dan meminta orang ramai mengabaikan mesej daripada akaun berkenaan.


Bersediakah Kemboja anjur Sukan SEA 2023?

Ibarat rumah sudah siap tetapi pahat masih berbunyi.
Kira-kira tiga hari sebelum pembukaan rasmi temasya Sukan SEA 2023 Jumaat ini, tuan rumah dilihat masih bertungkus-lumus dalam menyiapkan kemudahan termasuk venue dan perkampungan sukan utama atlet yang terletak di Kompleks Sukan Nasional Morodok Techo, kira-kira setengah jam perjalanan dari sini.
Walaupun enam blok pangsapuri berwarna putih yang menjadi perkampungan sukan atlet tersergam indah hampir 200 meter dari Stadium Nasional Morodok Techo, dari sini, namun hakikatnya masih wujud sebilangan unit pangsapuri yang belum siap sepenuhnya dengan keadaan berhabuk serta pelekat pula masih belum ditanggalkan di beberapa tingkap unit tersebut.
Tinjauan Bernama juga mendapati, para kontraktor juga sedang sibuk melakukan kemasan terakhir dengan menampal beberapa poster gergasi melibatkan maskot utama Sukan SEA 2023 yang merupakan dua ekor arnab dikenali Borey dan Rumdoul di pusat akuatik yang boleh memuatkan 3,000 penonton pada satu-satu masa.
Malah, terdapat pekerja sedang giat mengecat di pintu masuk utama Kompleks Sukan Nasional Morodok Techo yang dibina bagi menganjurkan temasya sukan dwitahunan itu dan kos pembinaan menelan belanja kira-kira AS$161 juta.
Bukan itu sahaja, venue acara kriket, AZ Ground Cricket Oval juga masih belum sempurna setakat pagi tadi biarpun sukan tersebut telah membuka tirai pada Sabtu lepas.
Selain keadaan padang yang bertompok, masih terdapat pekerja giat memasang penghadang bagi menutup keseluruhan venue tersebut memandangkan lokasinya yang agak terbuka dan berada di tepi jalan raya di Hun Sen Boulevard.
Situasi tersebut sudah semestinya mengundang bahaya bagi para atlet serta penonton yang terpaksa ‘berjemur’ memandangkan tiada bumbung disediakan di tempat duduk penonton di venue tersebut.
Dalam pada itu, Timbalan ketua kontinjen Malaysia ke Sukan SEA 2023, Sharon Wee berkata biarpun tidak semua unit pangsapuri di perkampungan sukan tersebut siap, namun unit yang sudah tersedia berada dalam keadaan baik untuk dihuni para atlet.
Katanya, beliau memahami bahawa tuan rumah juga sedang cuba melakukan terbaik bagi menganjurkan Sukan SEA buat kali pertama di negara mereka.
“Atlet Malaysia pula berada dalam keadaan baik, selamat dan fokus terhadap aksi mereka (Sukan SEA 2023),” katanya kepada Bernama.
Sukan SEA 2023 yang masuk edisi ke-32 akan berakhir pada 17 Mei ini.


Parti buku

Di tengah ibu kota, di sebuah kafe yang namanya akan segera mengundang perhatian – Liberal Latte – sekumpulan peminat buku sedang berhimpun.Kumpulan ini terdiri dari pelbagai lapisan usia, aneka warna kulit, rencam orientasi seksual, warna-warni faham politik, berjenis cara fikir dan hadir mewakili segala bentuk kerjaya.Mereka menamakan diri mereka The Classic Challengers, suatu jemaah atau barangkali usrah buku yang kerana ketagihan bahan bacaan; bertemu pula saban minggu dan bulan untuk mengupasnya.Seorang kepalanya, Naz Ghazali akan memberikan tugasan; minggu mendatang misalnya yang akan diuliti ialah buku oleh, katakan, Eka Kurniawan.Mereka akan beramai-ramai membacanya meski sulit (atau mudah untuk segelintir mereka) dan memberikan pelbagai sudut pandang, tafsiran sendiri, hujah balas, argumen sokongan dan cuba sedaya upaya menyelidik lapis-lapis makna yang dihantar pengarang (kalau-kalau ada yang tertinggal).Mereka juga mungkin akan bergosip (andai ada) tentang profil sasterawan atau penulis yang diberi perhatian itu.Selain Naz, pengasasnya juga ikut serta, iaitu Zahirah Amoi, Vic, Aini dan Ed Yong ikut membantu.Pilihan kelab ini adalah karya kanun, buku ranum yang memenangi hadiah atau mana-mana teks yang difikirkan memberi impak besar dalam masyarakat dunia.Mereka bermula dengan My Name is Red oleh Orhan Pamuk, menjalar kepada The Name of The Rose, Catch 22, Midnight’s Children The Picture of Dorian Gray, dan Of Mice and Men.Pada tahun 2018 misalnya mereka membincangkan 26 buah buku.Ia meningkat kepada 44 buah buku pada tahun 2019.Memang asalnya banyak buku luar diketengahkan tetapi acap kali juga buku tempatan diangkat menjadi bualan.Sesungguhnya kehadiran parti buku ini memberikan kesegaran yang keren.Peserta atau ahli kelab ini tidak segan silu menyatakan pandangan. Atau, sekiranya ingin membantah.Tidak pula tertib mengampu, bahkan berani mengkritik apatah menyanggah; kadang-kala usrah kecil itu menjadi gegak gempita oleh sorak-sorai.Acap kali pula mengundang macam seru dan analisis. Ada yang hadir dari kejauhan.Bukan semua dari Lembah Kelang. Saya harus katakan, mereka bukanlah elitis seperti dijangkakan.Penulis (tengah) ketika hadir dalam satu acara parti buku baru-baru ini.Parti Buku ini adalah satu perikatan maha rasional dek inti perbincangannya yang tidak tergelincir dari tema sedia ada.Ia juga muafakat bebas rasial yang begitu memikat.Parti buku ini merupakan pakatan harapan yang sebenar dalam era – buku sudah makin luput – oleh gangguan media sosial, dan tumpuan terhadap medium video dan sebagainya.Alkisahnya, minggu lalu saya diajak untuk hadir ke parti buku ini.Pemuja-pemuja buku ini meminta saya berbicara tentang novel ke-24 saya dengan judul Profesor (terbitan Buku Fixi 2017) yang diterjemahkan ke bahasa Inggeris oleh teman baik saya, Brigitte Bresson, sebagai The Professor (terbitan Gerak Budaya 2020).Saya dijemput “membebel” tentang novel ini.Saya menjelaskan bahawa ia adalah mengenai hak asasi manusia.Satu lapangan yang saya secara tidak sengaja terjerumus dan berkincah di dalamnya sejak tahun 2010.Hanya protagonisnya mungkin sedikit berbeda dari kebiasaan kerana mempunyai pandangan yang sedikit lain.Sedikit sebanyak, bagaimana saya mengarang novel ini dijelaskan, dan hubungannya dengan karya-karya terdahulu saya seperti Tuhan Manusia dan Perempuan Nan Bercinta.Saya juga membabarkan tentang novel terbaru saya, Koro, bakal terbit awal 2022 di Indonesia.Seterusnya ada sesi tanya jawab yang sememangnya panjang.Saya memberitahu bagaimana saya memerlukan sebuah ruang naratif yang dapat dimanfaatkan dengan nota dan khutbah, kuliah dan debat – khusus – bagi menyampaikan wacana balas mengenai persoalan relativisme budaya.Soalnya bukan sangat tentang bagaimana karya saya itu dibahaskan oleh penggemar-penggemar buku ini, tetapi sebetulnya saya ingin menunjukkan terdapatnya nukleus budaya dan seni yang berada di luar lingkungan arus perdana.Mereka bukan terdiri dari orang sastera dan seni, tetapi penikmat yang berbahagia dengan seni dan sastera.Vic misalnya memberitahu saya yang setelah banyak tahun bersara, membaca adalah satu keamanan yang luar biasa.Dia membaca bersungguh-sungguh dan nampaknya arif apa yang ditanya.Masalah dengan kelab buku yang ada pada dekad lalu ialah – sekarang semua orang boleh menjadi penulis – audien kelab buku dekad lampau ingin turut menulis.Maka kelab-kelab tersebut mencipta penulis dan bukan pembaca bermutu.Saya selalu menyatakan, jika semua akan menulis, siapa yang akan membaca dengan cermat, rapi dan seterusnya tergamak mempertengkarkan.Ini kerana pengarang akan sentiasa menjaga hati pengarang lainnya.Apabila saya menghujahkan kelab buku seumpama ini bukan dari lingkaran arus perdana, ia juga bermaksud mereka cukup mandiri dan independen untuk mendanai diri, berbincang dan bertingkah, tidak bersetuju secara damai, dan mengkritik dengan yakin.Bila saya katakan bebas; bukan kerana mereka boleh menyediakan bingka ubi kayu setelah setiap acara.Bebas, kerana mereka tidak mudah ditawan oleh cengkaman politik misalnya, kerana buku sahaja sudah amat membebaskan buat mereka.Nukleus seni begini membentuk jaringan lain yang seterusnya membina satu perkaitan social capital yang kukuh.Di negara-negara yang penghuninya suka dan merupakan pembaca berat, katakan Perancis; kelab buku seperti The Classic Challengers ini adalah puak yang berpengaruh.Mereka adalah parti yang perlu dipengaruhi kerana parti buku ini memberikan undi.Bukan setakat memberi undi, ia membentuk cara berfikir pengundi.Kelab buku begini menghidupkan dan menyalakan pengarang meskipun mereka sudah mati, atau hilang luput ditelan zaman.Pembaca jenis ini menyalakan kembali karya-karya yang sudah tergusur dari rak buku baik di toko, kutub khanah atau kampus.Mereka membawa ke tengah apa yang disangka marjinal.Mereka mengapungkan idea yang mungkin diredam dan terbenam.Mereka tidak membiarkan seniman menjadi lemas seorang diri karam dalam pusaran di muara pengetahuan; kerana mereka pembaca yang bukan sekadar meramaikan, tetapi pembaca yang memberitahu pembaca lain – kau baca buku ini dan pastikan ia beredar lagi dan terus lagi – mengakibatkan idea dalam buku yang mungkin bermula dengan sekadar cetakan seribu naskah, nanti akan bercambah.Mereka pembaca yang mempersetankan misalnya, buku haram.Buku misalnya boleh diharamkan. Tetapi parti buku begini tak boleh dihapuskan.Cukup lima puluh pembaca setia yang mengerti, kuasa jahat yang memusuhi pemikiran dapat dialahkan.Ini parti bukan parti huha hahu, ia adalah parti yang menggugat. Parti buku bukan parti beku.


Kes melonjak, India perketat langkah bendung Covid-19

Bandar Mumbai di India pada Isnin menutup sekolah untuk kelas 1 hingga 9 sehingga akhir Januari ketika India meningkatkan tahap amaran berikutan peningkatan mendadak kes Covid-19.India mencatatkan 33,750 kes baru dalam tempoh 24 jam terakhir berbanding 9,195 kes untuk tempoh 24 jam pada Rabu lalu.Ibu negaranya Delhi serta hab perniagaan dan hiburan Mumbai menyaksikan pertambahan ketara dalam jangkitan koronavirus dalam beberapa hari terakhir.Jumlah kes harian terkini Mumbai ialah 8,063 kes dan Delhi melaporkan 4,099 jangkitan baru.Banyak negeri telah mengenakan sekatan ke atas pergerakan dan perhimpunan awam baru, termasuk di pawagam dan pasar.Negeri pesisiran pantai Goa, destinasi pelancongan popular, akan mengenakan perintah berkurung malam dan menutup sekolah sehingga 26 Jan.Delhi, yang melaksanakan perintah berkurung dari 10 malam hingga 5 pagi, menugaskan lebih banyak polis untuk memastikan pematuhan awam yang lebih ketat.Terkini, negeri-negeri yang mengumumkan penutupan sekolah berikutan langkah berjaga-jaga Covid-19 termasuk Benggala Barat, Tamil Nadu, Uttar Pradesh, Haryana dan Rajasthan.


Sorry.


SPRM buka 156 kertas siasatan berprofil tinggi sejak 2020

Lebih 60% daripada 156 kertas siasatan kes berprofil tinggi dan berkepentingan awam yang dibuka oleh Bahagian Operasi Khas (BOK), Suruhanjaya Pencegahan Rasuah Malaysia (SPRM) dari 2020 hingga 8 Jun 2023, adalah melibatkan ahli politik.
Pengarah Kanan BOK Tan Kang Sai berkata daripada jumlah itu, seramai 211 individu telah ditahan dengan 91 orang daripadanya dituduh di mahkamah membabitkan 454 pertuduhan.
“Dalam tempoh sama, SPRM turut menyita wang tunai sebanyak RM51,132,539, melucut hak harta dan wang tunai berjumlah RM10,465,873.39 serta mengeluarkan kompaun berjumlah RM128,968,750,” katanya kepada Bernama baru-baru ini.
Menurutnya mengendalikan siasatan melibatkan golongan berprofil tinggi dan kes berkepentingan awam mempunyai cabarannya tersendiri terutamanya dalam menyiasat transaksi kewangan membabitkan bank dan institusi kewangan luar negara.
Beliau berkata tugas menyiasat jejak kewangan menjadi sukar apabila wang berkenaan dipindahkan ke akaun di luar negara kerana  setiap negara mempunyai undang-undang berlainan bagi melindungi sistem perbankan mereka.
Menurutnya, bank dan institusi kewangan terlibat mempunyai hak untuk tidak bekerjasama dan tidak menyerahkan maklumat mengenai akaun yang disiasat.
“Berikutan itu, kita dapat lihat kebanyakan bukti berkaitan jejak kewangan yang dibawa ke mahkamah hanya melibatkan bank dan institusi kewangan tempatan sahaja,” katanya.
Tan berkata antara kes berprofil tinggi berjaya disiasat oleh BOK termasuk Op Mitra, Op Hire dan Op Marii melibatkan penyalahgunaan dana berjumlah ratusan juta ringgit yang disediakan oleh kerajaan bagi pembangunan masyarakat India, pekerja dan industri automotif negara.
Selain itu, katanya antara cabaran lain turut dihadapi oleh BOK ialah apabila sesuatu kes disensasikan oleh pihak media dan ahli politik sebelum penyiasatan berjalan atau selesai menyebabkan pihak terlibat mengambil kesempatan menghapuskan dokumen-dokumen penting seperti transaksi kewangan, malah ada yang melarikan diri.
“Kecanggihan teknologi masa kini juga memberi cabarannya tersendiri iaitu transaksi kewangan boleh dilakukan dengan hanya menggunakan telefon bimbit melibatkan bank dan institusi kewangan tempatan malah institusi kewangan luar negara.
“Berikutan cabaran ini, SPRM telah mengorak langkah untuk menggunakan tenaga pakar dalam bidang perakaunan, kejuruteraan dan undang-undang sebagai sebahagian daripada pasukan siasatan BOK untuk memastikan kertas siasatan yang dihasilkan lengkap dan kukuh untuk dihantar ke Pejabat Peguam Negara,” katanya.
Menurut Tan selain menggunakan khidmat pakar, pihaknya juga menggunakan kaedah Model Pengurusan Penyiasatan Berpasukan (MTI) bagi memastikan kertas siasatan dapat dilengkapkan dengan berkualiti dan efisyen.
Katanya, MTI mempunyai lapan peringkat iaitu yang pertama melibatkan menganalisis aduan dan hala tuju siasatan, siasatan awal, penyediaan perintah operasi dan pelaksanaan operasi.
"Seterusnya ia melibatkan proses semakan dan kolaborasi keterangan, penilaian dan pengukuhan keterangan, tindakan lanjut siasatan dan pengurusan akhir kertas siasatan," katanya.
BOK merupakan bahagian siasatan khas SPRM yang ditubuhkan bagi menyiasat kes-kes berprofil tinggi, kes berkepentingan awam dan keselamatan negara.
Ia ditubuhkan pada 2010 dan merupakan sebahagian daripada inisiatif transformasi SPRM bagi mencapai objektif Bidang Keberhasilan Utama Negara (NKRA) berkaitan kes-kes rasuah berskala besar, perolehan dan penguatkuasaan.


EU cadang langkah baru tangani peningkatan harga tenaga

Suruhanjaya Eropah mencadangkan pakej baru bertujuan meningkatkan kestabilan pasaran gas Eropah.
Pakej itu dibentangkan Presiden Suruhanjaya Eropah Ursula von der Leyen dan Pesuruhjaya Eropah yang lain pada Selasa di Strasbourg, Perancis.
Langkah itu termasuk pembelian gas secara bersama, penetapan harga gas asli cecair (LNG) dan perpaduan tenaga antara negara anggota Kesatuan Eropah (EU), lapor Xinhua.
Von der Leyen juga menekankan keperluan untuk meneruskan usaha menjimatkan gas serta melabur dalam sektor tenaga boleh diperbaharui.
"Dalam konteks krisis gas semasa, kami bersedia membantu firma yang mahu menyertai konsortium pembelian bersama, tertakluk kepada perlindungan dan selaras dengan peraturan persaingan," kata naib presiden eksekutif Suruhanjaya Eropah Margrethe Vestager.
Matlamat pembelian gas secara bersama adalah untuk mengurangkan bidaan tidak diselaras bagi bekalan gas antara negara anggota, memberi akses lebih adil dan potensi penurunan harga.
Suruhanjaya Eropah juga mencadangkan untuk mewujudkan penanda aras bagi penetapan harga baharu LNG yang lebih mencerminkan realiti pasaran gas semasa berbanding indeks harga Kemudahan Pemindahan Hakmilik (TTF) sedia ada.
"Penanda aras harga semasa tidak lagi disesuaikan dengan harga pasaran yang beralih daripada gas saluran paip kepada LNG.
“Kami akan membangunkan penanda aras baru dan menyediakan mekanisme untuk menghadkan harga gas yang berlebihan dalam masa yang sama," kata von der Leyen.


Mahkamah tolak permohonan Syed Saddiq cabar kredibiliti saksi utama

Mahkamah Tinggi Kuala Lumpur hari ini menolak permohonan pihak pembelaan bagi mencabar kredibiliti seorang saksi utama pendakwaan dalam perbicaraan kes bekas menteri belia dan sukan Syed Saddiq Syed Abdul Rahman yang berdepan tuduhan pecah amanah dan pengubahan wang haram.
Pembelaan memohon untuk mencabar kredibiliti bekas penolong bendahari Pemuda Bersatu Rafiq Hakim Razali berhubung dakwaan terdapat perbezaan dalam keterangan lisan saksi pendakwaan ke-13 itu di mahkamah dan rakaman percakapan yang direkod Suruhanjaya Pencegahan Rasuah Malaysia (SPRM) pada 2020.
Pesuruhjaya kehakiman Azhar Abdul Hamid ketika membuat keputusan itu berkata tiada keperluan untuk mencabar kredibiliti saksi berkenaan.
"Selepas meneliti keterangan lisan dan rakaman percakapan saksi itu, mahkamah mendapati terdapat perbezaan kecil yang tidak terjumlah kepada percanggahan yang material atau serius. Oleh itu, permohonan pembelaan untuk mencabar kredibiliti saksi ditolak," katanya.
Peguam Gobind Singh Deo yang mewakili Syed Saddiq kemudiannya memohon supaya salinan percakapan yang dirakam SPRM itu diserahkan kepada pihak pembelaan dan mahkamah menetapkan petang ini untuk mendengarnya.
Pendakwaan dikendalikan timbalan pendakwa raya Wan Shaharuddin Wan Ladin.
Pada 25 Julai lepas, Azhar mengarahkan pihak pendakwaan supaya menyerahkan salinan rakaman percakapan Rafiq kepada mahkamah untuk penelitian bagi mengesahkan perbezaan yang terdapat dalam keterangan lisan dan rakaman percakapan berkenaan, sebelum permohonan untuk mencabar kredibiliti saksi diputuskan.
Percanggahan itu merujuk kepada masa dan tempat arahan yang didakwa diberikan oleh Syed Saddiq kepada Rafiq dan Penolong Setiausaha Armada Ahmad Redzuan Mohamed Shafi untuk mengeluarkan RM1 juta dan tujuan acara kutipan dana di Muar.
Syed Saddiq, 29, didakwa bersubahat dengan Rafiq yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.
Bagi pertuduhan kedua, Syed Saddiq didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya antara 8 dan 21 April 2018.
Ahli Parlimen Muar itu juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.


Agrobank lulus pembiayaan RM1.3 bilion bantu lebih 39,000 usahawan mikro pertanian

Agrobank meluluskan pembiayaan RM1.3 bilion kepada 39,130 pengusaha mikro sehingga 30 Oktober tahun ini sebagai langkah pro aktif membantu usahawan mikro dalam sektor pertanian dan industri makanan, kata Menteri Pertanian dan Industri Makanan Ronald Kiandee.Katanya, Agrobank menawarkan pelbagai kemudahan bantuan kewangan kepada usahawan dalam aktiviti pertanian dan pengeluaran makanan dalam mengharungi cabaran ekonomi pasca Covid-19.“Pertamanya, Skim Pembiayaan Mikro Kredit di bawah Pelan Jana Semula Ekonomi (Penjana). Skim ini menawarkan kemudahan pembiayaan tanpa cagaran dengan kadar faedah yang rendah iaitu sebanyak 3.5%.“Had pembiayaan adalah minimum RM1,000 dan maksimum RM50,000 bagi setiap individu dan tempoh pembiayaan adalah sehingga lima tahun atau 60 bulan. Malah, sehingga 22 November 2020, Agrobank telah meluluskan lebih 8,000 permohonan dengan jumlah pembiayaan keseluruhan bernilai RM73 juta,” katanya di Dewan Rakyat, hari ini.Beliau menjawab pertanyaan Syed Abu Hussin Hafiz Syed Abdul Fasal (Bersatu-Bukit Gantang) tentang sejauh manakah Agrobank memainkan peranan dalam pembiayaan mikro kredit bagi membantu usahawan mikro yang mengusahakan aktiviti perniagaan berasaskan pertanian dan industri makanan.Syed Abu Hussin juga meminta kementerian pertanian dan industri makanan (Mafi) menyatakan apakah kemudahan kewangan yang disediakan Agrobank untuk sektor pertanian dalam mengharungi cabaran ekonomi pasca Covid-19.Mengulas lanjut, Ronald berkata Agrobank juga menyediakan program “Agrobank Microenterprises Special Relief” di mana pihak bank akan membiayai enam bulan ansuran awal untuk akaun sedia ada atau akaun baru dan pelanggan tidak perlu membayar enam bulan pertama skim pembiayaan.Sehubungan itu, tempoh enam bulan terbabit membolehkan usahawan mikro memberi tumpuan sepenuhnya dalam memulihkan kembali aliran tunai pendapatan bagi enam bulan akan datang.“Bagi tempoh Januari hingga Oktober 2020, Agrobank telah meluluskan lebih 4,600 permohonan di bawah dana-dana sedia ada dengan jumlah pembiayaan keseluruhan bernilai RM203 juta.“Ketiga, Agrobank juga menyediakan kemudahan pembiayaan khusus kepada usahawan muda melalui Program Agropreneur Muda. Skim pembiayaan di bawah program ini menyediakan pinjaman maksimum sehingga RM200,000 bagi projek pertanian.”


Zaman Anwar sudah berlalu, kata Mukhriz

Anwar Ibrahim sudah melepasi zamannya, kata Presiden Pejuang Mukhriz Mahathir, membayangkan petanda parti yang baru enam bulan ditubuhkan bersama bapanya Dr Mahathir Mohamad tidak berhasrat untuk bekerjasama dengan presiden PKR itu.“Saya fikir zaman beliau sudah berlalu. Itulah apa yang saya rasa, dan ramai lagi orang cakap tentangnya, bahkan dalam kalangan Pakatan Harapan (PH) sendiri,” kata Mukhriz merujuk gabungan yang dipimpin Anwar dalam temu bual bersama stesen radio BFM hari ini.Mukhriz yang merupakan bekas menteri besar Kedah yang partinya didaftarkan Julai tahun lalu turut mengumumkan rancangannya untuk meletakkan calon di 120 kerusi Parlimen pada pilihan raya umum (PRU) akan datang.Selain itu, beliau turut menjangkakan akan berlaku pertembungan antara partinya dan PH di kerusi yang akan ditandingi kedua-dua parti.Katanya, kebanyakan kerusi tersebut adalah kawasan “Melayu luar bandar dan separa bandar yang bakal menyaksikan pertembungan antara partinya dan PH.Beliau berkata keputusan untuk meletakkan ramai calon adalah bagi menunjukkan Pejuang serius untuk memimpin kerajaan.Katanya, pemimpin Pejuang sedar bahawa 52 kerusi yang ditandingi bekas partinya iaitu Bersatu ketika PRU sebelum ini tidak cukup untuk menumbangkan Umno, parti saingan utama mereka.Mukhriz mengatakan Pejuang ditubuhkan untuk mencabar Umno, oleh kerana itu, katanya, Pejuang menumpukan kepada agenda Melayu.Katanya, Pejuang juga tidak menandatangani memorandum persefahaman yang ditandatangani PH bersama Perdana Menteri Ismail Sabri Yaakob September lalu walaupun dijemput.Katanya, Pejuang mahu kekal “bebas”.“Kami rasa jika ada sebarang bentuk ganjaran daripada kerajaan, ia akan melemahkan keupayaan kami untuk kritikal terhadap kerajaan ketika mereka perlu dikritik,” katanya.Pejuang ditubuhkan oleh Mahathir dan beberapa orang ahli Parlimen lain selepas mereka dipecat dari Bersatu pada Mei 2020, beberapa bulan selepas kerajaan PH tumbang di mana ia tercetus berikutan keputusan Presiden Bersatu Muhyiddin Yassin yang mahu keluar daripada gabungan PH.Menjadi perdana menteriMukhriz tidak bersetuju dakwaan mengatakan masalah yang dihadapi negara ketika ini berpunca daripada polisi-polisi yang diperkenalkan bapanya semasa pentadbiran bapanya selama lebih dua dekad.“Saya tidak akan kata ia adalah kesalahan. Cara saya melihatnya, beliau ada visi bagaimana sesuatu itu harus dilaksanakan. Ketika tidak ada orang yang membantah dan berikan idea-idea lain yang lebih daripada ideanya, beliau teruskan untuk laksanakan ideanya.”Beliau berkata menjadi anak lelaki Mahathir terdapat kelebihannya, namun kebanyakan perkara yang dilakukan beliau adalah bergantung dengan kemampuannya sendiri.“Sudah tentu ada peluang terbuka untuk saya, namun setelahnya perlu lakukan dengan sendiri. Orang mempunyai harapan tinggi terhadap saya kerana nama beliau itu,” katanya sambil menolak dakwaan yang mengatakan beliau akan menjadi “Mahathir 2.0”.“Sudah tentu kami dipandu dengan idea-idea beliau dan caranya berfikir, yang saya rasa tidak ada salahnya.”Dalam pada itu, Mukhriz turut menafikan dakwaan yang mengatakan beliau mahu menjadi perdana menteri, mengatakan tidak pernah mempunyai cita-cita sedemikian.Namun beliau tidak akan menolak jika ada peluang untuk beliau menduduki jawatan tersebut.“Saya mesti sedia dengan sebarang kemungkinan. Saya tak akan menolaknya, namun semua perkara perlu diambil kira.”Mukhriz mengatakan “bukan mudah” untuk menjadi perdana menteri.“Semua perkara perlu sesuai dengan keadaan.“Saya tak fikir perdana menteri sekarang pernah menjangka akan menjadi perdana menteri.”


Kes harian meningkat lepasi 3,700 jangkitan

3,764 kes baru Covid-19 direkodkan hari ini menjadikan jumlah keseluruhan kes sebanyak 2,820,927.Pesakit yang sembuh pula mencatat 3,245 kes hari ini menjadikan jumlah keseluruhan kes sembuh sebanyak 2,747,457.Dalam pada itu, kes yang memerlukan rawatan di unit rawatan rapi (ICU) adalah sebanyak 160 kes di mana 125 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 72 kes di mana 55 daripadanya adalah kes Covid-19.


LHDN tarik balik rayuan berkait cukai pendapatan anak perempuan Najib

Lembaga Hasil Dalam Negeri (LHDN) menarik balik rayuannya, yang difailkan di Mahkamah Rayuan, berhubung samannya terhadap anak bekas perdana menteri Najib Razak, Nooryana Najwa bagi mendapatkan RM10.3 juta cukai pendapatan tidak dibayar.
Peguam Wee Yeong Kang yang mewakili Nooryana berkata LHDN memfailkan notis untuk tidak meneruskan rayuan itu pada Isnin.
“Anak guam kami telah menyelesaikan kes cukainya selepas ejen cukainya dan LHDN berbincang mengenainya," katanya semasa dihubungi hari ini.
Wee berkata rayuan LHDN yang dijadualkan didengar hari ini.
LHDN merayu terhadap keputusan Mahkamah Tinggi Shah Alam pada 26 Ogos 2020 yang menolak permohonannya untuk mendapatkan penghakiman terus terhadap Nooryana bagi mendapatkan semula RM10.3 juta cukai pendapatan yang belum dibayar.
Pada 24 Julai 2019, kerajaan Malaysia memfailkan writ saman dan penyataan tuntutan menerusi LHDN, di Mahkamah Tinggi, menamakan Nooryana selaku defendan.
Menurut penyataan tuntutan, LHDN mendakwa Nooryana gagal mengemukakan Borang Nyata Orang Perseorangan mengikut Seksyen 77 Akta Cukai Pendapatan 1967 bagi Tahun Taksiran 2011 sehingga 2017.
LHDN mendakwa sehingga kini, defendan masih gagal membayar amaun cukai pendapatan yang masih terhutang termasuk dengan kenaikan yang kesemuanya berjumlah RM10,335,292.36.


SPRM buka 149 kertas siasatan libat kategori kes berprofil tinggi tahun ini

Suruhanjaya Pencegahan Rasuah Malaysia (SPRM) membuka 687 kertas siasatan dalam tempoh antara Januari dan Ogos lepas, yang terdiri daripada 149 melibatkan kategori kes “berprofil tinggi, berkepentingan awam, serta sensitif”, dan 538 dalam kategori biasa.Ketua Pesuruhjayanya Azam Baki berkata 660 individu ditangkap dalam tempoh berkenaan, manakala jumlah pertuduhan pula melibatkan 347 individu, semuanya dari pelbagai latar belakang termasuk pegawai tinggi kerajaan dan ahli perniagaan.Beliau berkata SPRM terus melaksanakan operasi, tangkapan dan pertuduhan di mahkamah meskipun ketika pelaksanaan sekatan pergerakan dalam negara bagi menyekat penularan pandemik Covid-19. “Dengan tindakan-tindakan operasi yang konsisten, sistematik, dan berimpak tinggi, saya percaya kita mampu mewujudkan satu suasana ‘deterrent’ dan perasuah-perasuah akan lebih gentar untuk terlibat dalam gejala rasuah dan salah guna kuasa.“Amat penting untuk kita hantar satu mesej yang kuat dan jelas kepada perasuah-perasuah bahawa kita tidak akan sama sekali berkompromi dan bertoleransi dengan perbuatan keji yang boleh menghancurkan kemakmuran negara,” katanya pada Majlis Sambutan Ulang Tahun SPRM ke-54.Azam berkata usaha memperkasa SPRM dari aspek pembangunan kapasiti dan keupayaan perlu berjalan secara berterusan dengan sokongan penuh oleh kerajaan serta seluruh rakyat Malaysia.“Ini bagi membolehkan SPRM mampu mencapai visinya untuk mewujudkan masyarakat Malaysia yang bebas daripada rasuah serta menjadi agensi pencegahan rasuah bertaraf dunia,” katanya.Sambutan Ulang Tahun SPRM Ke-54 dengan tema “Semarakkan Integriti, Rasuah Diperangi” kali ini dilaksanakan secara sederhana bagi mematuhi prosedur operasi standard kesihatan dan keselamatan serta mengikut arahan Majlis Keselamatan Negara.


Shahidan sasar Zahid selepas dipecat, gesa tindakan diambil berhubung surat, audio

Pengerusi Umno Perlis yang dipecat Shahidan Kassim menggesa tindakan disiplin diambil ke atas sesiapa yang menentang keputusan parti untuk tidak bekerjasama dengan Presiden PKR Anwar Ibrahim selepas beberapa jam beliau dipecat daripada jawatannya hari ini.“Siapa yang langgar keputusan parti iaitu ‘No Anwar, No DAP, No PKR’, kita dapati ada satu surat yang ditulis presiden kepada Agong dan disaksikan Najib,” katanya malam ini kepada pemberita dipercayai merujuk surat yang ditulis Ahmad Zahid Hamidi dan Najib Razak kepada Istana Negara bagi memaklumkan sokongan mereka kepada Anwar dalam usaha menjatuhkan kerajaan Perikatan Nasional (PN).“Ini adalah melanggar keputusan parti,” katanya.Beliau berkata tindakan yang sama harus diambil jika rakaman perbualan telefon antara Zahid dan Anwar itu dibuktikan tulen.Dalam pada itu, Shahidan turut memberikan isyarat beliau boleh mendedahkan butiran mengenai maklumat yang beliau tahu mengenai beberapa pihak dalaman Umno yang sedang bekerjasama dengan Anwar, namun beliau akan putuskan perkara tersebut selepas Ramadan.Katanya, beliau tidak memahami keputusan Perhimpuan Agung Umno (PAU) baru-baru ini yang mengambil keputusan untuk memutuskan kerjasama dengan Bersatu dan Perikatan Nasional (PN) sedangkan Majlis Kerja Tertinggi Umno berkata parti itu hanya akan putuskan kerjasama selepas Parlimen dibubarkan bagi pilihan raya.Kerana itu, katanya, beliau tidak melanggar apa-apa keputusan parti ketika membantah gesaan supaya Umno memutuskan kerjasama dengan Bersatu dan PN.“Kalau saya bersalah, contohnya saya dalam pilihan raya sokong lain boleh ambil tindakan.“Ikut pada masa pilihan raya. Bukan masa sekarang. Sekarang mesti sokong PN, dan harus kerjasama dengan semua parti komponen PN, Umno, PAS, GPS dan Star.“Makna kata, polemik politik hari ini, yang masa pilihan raya, dibincangkan, padahal masa pilihan raya barulah kita menolak parti lain,” katanya.Menurutnya, sebagai orang yang mengetuai penyokong PN, ia adalah tugas beliau untuk memastikan ahli Parlimen kerajaan terus bekerjasama.Bagaimanapun, Shahidan turut menambah tidak memiliki masalah dan menerima keputusan Zahid untuk memecatnya.Katanya, itu adalah hak presiden parti dalam memilih ketua-ketua Umno negeri.“Menurut perkiraan politiknya, sewajarnya timbalan saya diberi peluang, kalau saya tak diberi kepercayaan, kerana dia menang 5 kerusi di Padang Besar, apa pun pendirian dia layak diberikan pertimbangan.“Presiden dah buat keputusan, saya belum terima surat rasmi, saya hanya tahu daripada media,” katanya.Menurut Shahidan, beliau mengesyaki wujud perancangan untuk mengganggu ucapannya dalam PAU bulan lalu selepas beliau “diboo” beberapa perwakilan.Beliau turut berkata mesyuarat pengerusi perhubungan negeri dan Majlis Tertinggi Umno akan diadakan esok.Namun sejajar keputusan yang diterimanya hari ini, beliau tidak akan menghadirinya.


RM100,000 masuk akaun ASB Syed Saddiq, kata saksi

Mahkamah Tinggi Kuala Lumpur diberitahu bahawa RM100,000 daripada RM120,000 yang dipindahkan daripada akaun Pemuda Bersatu atas arahan Syed Saddiq Syed Abdul Rahman tidak digunakan untuk kempen Pilihan Raya Umum ke-14 (PRU14).
Pegawai penyiasat Suruhanjaya Pencegahan Rasuah Malaysia (SPRM) Nurul Hidayah Kamarudin berkata sebaliknya hasil siasatan mendapati Syed Saddiq memasukkan wang RM100,000 itu ke dalam akaun Amanah Saham Bumiputera (ASB) milik ahli Parlimen Muar itu menerusi dua transaksi pada Jun 2018.
Menurut saksi pendakwaan ke-28 itu, Syed Saddiq telah mengarahkan Rafiq Hakim Razali, yang ketika itu penolong bendahari Pemuda Bersatu supaya memindahkan wang berjumlah RM120,000 daripada akaun Armada ke dalam akaun peribadi Maybank miliknya melalui empat transaksi pada 8, 11,12 dan 21 Mei 2018 untuk kempen PRU14.
Ketika ditanya timbalan pendakwa raya Mohd ‘Afif Ali berhubung sumber wang yang dimasukkan ke dalam akaun ABBE, Hidayah menjawab ia merupakan hasil daripada penjualan cenderahati Armada, kemeja-T dan sumbangan ketika majlis makan bagi mengumpul dana yang dianjurkan sayap parti Bersatu itu.
‘Afif: Berkenaan majlis makan mengumpul dana itu, ada puan siasat berapa kali ia dibuat?
Hidayah: Terdapat dua majlis makan dibuat iaitu pada 7 dan 8 April, di Muar, Johor dan di Hotel De Palma di Ampang. Kedua-dua majlis tersebut diadakan pada waktu siang.
Sementara itu, pada prosiding perbicaraan sebelah petang, suasana di dalam mahkamah bertukar sedikit tegang apabila peguam Gobind Singh Deo yang mewakili Syed Saddiq meninggikan suara ketika menyoal balas saksi itu kerana beliau tidak menjawab beberapa soalan yang dikemukakan oleh peguam tersebut.
Ia bermula apabila Hidayah tidak bersetuju dengan cadangan peguam bahawa pergerakan dan kebajikan politik di kawasan Muar, Johor wujud.
Gobind: Kenapa kamu tidak setuju ia wujud? Kamu ada jumpa Amsyar? (Amsyar merupakan seorang individu yang dikatakan menguruskan kewangan peribadi dan politik Syed Saddiq).
Hidayah: Bukan saya yang rakam percakapan dia.
Gobind: Jadi bukan kamu sendiri yang jumpa dan tanya dia (Amsyar)?
Bagaimanapun, saksi tidak menjawab soalan itu apabila ditanya beberapa kali oleh peguam berkenaan.
Gobind: Jawab saya, Puan Nurul Hidayah (dengan suara tinggi). Jadi kamu sebenarnya tidak tahu, bukan? Kamu juga selaku pegawai penyiasat gagal untuk siasat kes ini secara menyeluruh.
Nurul Hidayah tidak menjawab soalan itu.
Syed Saddiq, 29, didakwa bersubahat dengan Rafiq yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.
Bagi pertuduhan kedua, Syed Saddiq didakwa menyalahguna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Taman Pandan Jaya antara 8 dan 21 April 2018.
Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.
Perbicaraan di hadapan pesuruhjaya kehakiman Azhar Abdul Hamid bersambung 3 Ogos ini.


Malaysia catat 1,384 kes baru Covid-19

Malaysia mencatatkan 1,384 kes baru Covid-19 hari ini menjadikan kes keseluruhan penularan dalam negara berjumlah 335,540.Negara juga mencatat sebanyak 1,058 kes sembuh menjadikan jumlah keseluruhan kes sembuh meningkat kepada 319,842.Selain itu, Selangor masih menjadi negeri yang paling tinggi mencatat kes harian dengan 625 kes dicatat hari ini.Ia kemudian disusuli Johor (161), dan Sarawak (140), sementara Perlis dan Putrajaya tidak mencatatkan kes jangkitan hari ini.Hanya Perak dan Terengganu sahaja yang mencatatkan kes 1 digit hari ini.Kes aktif dengan kebolehjangkitan pula kini berjumlah 14,454.Daripada jumlah itu 148 pesakit ditempatkan di Unit Rawatan Rapi termasuk 62 orang memerlukan bantuan alat pernafasan.Malaysia turut mencatat 6 lagi korban akibat Covid-19, menjadikan jumlah mangsa yang maut meningkat kepada 1,244 orang.


Umno ulangi komitmen sokong Anwar sebagai PM hingga akhir penggal

Setiausaha Agung Umno Ahmad Maslan berkata UMNO kekal komited dalam menyokong kepimpinan Anwar Ibrahim sebagai perdana menteri hingga tamat penggal demi kestabilan politik negara.
Beliau berkata ia selaras dengan resolusi yang dicapai dalam Pehimpunan Agung Umno bulan lepas.
"Jadi apabila kita sokong kerajaan ini maksudnya Anwar adalah perdana menteri yang kita ada (hingga akhir penggal)… supaya wujud kestabilan dalam negara kita," katanya kepada pemberita selepas melancarkan Program Inkubator Sukan Dron di Universiti Kebangsaan Malaysia semalam.
Ahmad, yang juga timbalan menteri kewangan, berkata demikian ketika menjunjung kasih titah Yang di-Pertuan Agong Sultan Abdullah Sultan Ahmad Shah yang menzahirkan hasrat untuk melihat Anwar kekal sebagai perdana menteri terakhir dilantik di bawah pemerintahan Seri Paduka semasa pembukaan Penggal Kedua Parlimen Ke-15 hari ini.
Beliau menyeru Ahli Parlimen lain untuk bukan sahaja menjunjung kasih titah Al-Sultan Abdullah tetapi juga memastikan kestabilan politik negara dicapai.
Ahli Parlimen Pontian itu berkata arena politik negara kini sudah stabil dengan wujudnya Kerajaan Perpaduan yang memperoleh sokongan 148 Ahli Dewan Rakyat iaitu lebih dua pertiga majoriti.
"Sejak Pilihan Raya Umum 2004, kali ini baru kita dapat majoriti sebanyak ini," katanya.
Terdahulu, ketika bertitah di Parlimen hari ini, Sultan Abdullah menyambut baik permuafakatan dicapai Kerajaan Perpaduan yang selari dengan hasrat baginda untuk membentuk sebuah kerajaan yang stabil dan utuh.
Seri Paduka turut menzahirkan ucapan tahniah kepada Anwar kerana dilantik sebagai Perdana Menteri ke-10 dan barisan jemaah menteri.
Baginda juga meminta semua pihak berlapang dada dan menerima serta menghormati keputusan Pilihan Raya Umum ke-15 dengan hati yang terbuka.


Langkah tambahan diperlukan untuk pembeli muda miliki rumah menjelang pembentangan belanjawan

Portal hartanah iProperty menggesa kerajaan untuk mengkaji semula dasar dan memperkenalkan langkah-langkah tambahan bagi menggalakkan pemilikan rumah dalam kalangan golongan muda pada pembentangan belanjawan yang akan dibentang oleh Menteri Kewangan, Tengku Zafrul Abdul Aziz  pada 6 November ini.Dalam satu kenyataan hari ini, ia menyenaraikan beberapa faktor seperti pengurangan cukai duti setem untuk pembeli rumah kali pertama perlu diperkenalkan semula kerajaan.“Lebih awal mereka membeli hartanah, lebih banyak masa untuk golongan muda mendapat manfaat daripada modal pelaburan hartanah mereka,” kata kenyataaan itu.Ia turut mencadangkan pengurangan duti setem untuk pembeli rumah kali pertama selepas Kempen Pemilikan Rumah (HOC) berakhir tahun depan dan juga diperluaskan pengurangan itu ke pasaran sekunder atau subsale.HOC yang dilancarkan tahun lepas merupakan inisiatif kerajaan untuk merangsang sektor perumahan negara.Menyentuh mengenai cukai keuntungan harta tanah (CKHT), iProperty berkata inisiatif di bawah pakej Penjana yang memberikan pengecualian kepada pelupusan tiga unit rumah kediaman bagi setiap individu perlu diperbaiki.“Kami berharap belanjawan baru ini akan memperbaiki inisiatif CKHT sedia ada dengan menghapuskan atau melonggarkan had unit pelupusan setiap individu untuk meningkatkan keyakinan dalam kalangan penjual hartanah.“Ini akan membantu merangsang lebih banyak transaksi dan mendorong penjual untuk memanfaatkan penjimatan daripada pengecualian ini kepada pembeli,” katanya.Ia turut bercakap mengenai insentif penyewaan bagi menyokong permintaan sewaan rumah mengambil kira ketidaktentuan disebabkan pandemik Covid-19.HOC yang dilancarkan tahun lepas merupakan inisiatif kerajaan untuk merangsang sektor perumahan negara.“Lebih ramai orang bekerja dari rumah, keperluan untuk mempunyai persekitaran hidup yang selesa dan kondusif menjadi keutamaan,” tambahnya.“Menyewa mampu memberikan ruang penjimatan kos penginapan dalam jangka pendek kepada ramai orang.”Ia turut mencadangkan, kerajaan boleh memperkenalkan insentif kepada penyewa kali pertama dan yang sudah lama.“Selain itu, pemilik rumah yang menghadapi kesukaran untuk menjual hartanah mereka pada masa ini boleh mempertimbangkan sewaan jika insentif yang menarik diperkenalkan.“Inisiatif jenis ini akan memberi mereka faedah untuk sewaan. Sebagai contoh, pada awal tahun ini kerajaan mengumumkan potongan cukai kepada tuan tanah yang memberikan diskaun pada kadar sewa.”Tambahnya, kerajaan turut disaran untuk melihat prospek daripada pembeli asing, dan berharap belanjawan akan menghidupkan semula program Malaysia Rumah Keduaku (MM2H) bagi menggalakkan pelaburan asing dalam pasaran hartanah tempatan.“Di samping itu, proses permohonan boleh diselaraskan untuk lebih mesra pelabur bagi menggalakkan lebih ramai pembeli asing,” katanya.“Tambahan pula, program MM2H mengurangkan harta tanah tidak terjual dan pembekalan unit tidak terjual dalam pasaran subsale.”


Tawar-menawar bakal tentukan kerajaan baru selepas PRU15

Lebih 21 juta pengundi berdaftar akan memilih kerajaan baru hari ini selepas dua minggu tempoh kempen yang berakhir tengah malam tadi.
Daripada jumlah itu, seramai 5.7 juta warganegara berusia 18 tahun secara automatik sebagai pengundi baru, manakala 6.58% atau hampir 1.4 juta merupakan kelompok pengundi berusia 18 hingga 21 tahun.
PRU15 diadakan secara pramatang apabila perdana menteri, Ismail Sabri Yaakob ditekan oleh kluster mahkamah Umno yang dipimpin Ahmad Zahid Hamidi agar membubarkan Parlimen dengan segera.
Parlimen tetap dibubarkan meskipun Jabatan Meteorologi Malaysia tidak menggalakkan aktiviti seperti PRU15 diadakan ketika negara sedang memasuki fasa Monsun Timur Laut.
Dan nasihat itu menjadi realiti apabila sebahagian lokaliti terkena banjir, antaranya Meru, Kapar, Dengkil dan Kuala Selangor.
Kempen sebenarnya sudah bermula jauh lebih awal daripada hari penamaan calon dua minggu lalu.
Barisan Nasional (BN), yang yakin dapat mengulang prestasi Melaka dan Johor bagaimanapun tempang akibat peperangan dalam parti antara faksi-faksi, yang menyaksikan beberapa nama besar digugurkan.
PRU15 dikatakan paling sukar diramal.
Sehingga saat-saat terakhir, pengundi masih berteka-teki siapa yang ingin diundi.
Jika dahulu, pilihannya antara dua blok utama, kali ini ada tiga blok di Semenanjung yang bermati-matian ingin membentuk kerajaan tanpa perlu bersama mana-mana gabungan lain.
Barisan Nasional (BN), Pakatan Harapan (PH) dan Perikatan Nasional (PN) menjadi pemain utama bagi merebut 165 kerusi di Semananjung manakala Gabungan Parti Sarawak (GPS) dan Gabungan Rakyat Sabah (GRS) dijangka mengekalkan status quo di dua negeri Borneo itu.
PN pertama kali menyertai PRU15 selepas gabungan itu dibentuk daripada Bersatu, PAS, Gerakan dan dua parti Sabah.
Ia dilihat sebagai alternatif untuk pengundi Melayu yang tidak menggemari BN atau PH.
Persaingan tertumpu di beberapa kerusi utama, antaranya Tambun yang menyaksikan pertembungan Presiden PKR Anwar Ibrahim dan penyandang kerusi, Ahmad Faizal Azumu yang juga timbalan presiden Bersatu.
Tambun antara kerusi yang meriah dan terasa demam politiknya dengan perang papan tanda antara kedua-dua calon tersebut.
Gombak turut mencuri tumpuan apabila penyandang, Mohamed Azmin Ali bertemu dengan bekas anak buahnya dalam PKR yang juga Menteri Besar Selangor Amirudin Shari dalam pertandingan lima penjuru.
Selain itu, Khairy Jamaludin yang juga menteri kesihatan ditugaskan merobohkan kubu kuat PKR di Sungai Buloh.
Khairy dan Zahid terlibat dalam “friendly fire” antara satu sama lain sepanjang kempen, apabila bekas ahli Parlimen Rembau itu berterus-terang mengenai cita-citanya menjadi perdana menteri.
Meskipun PRU15 kali ini banyak diperkatakan, dan menjadi paling sengit dengan 945 calon, gelombang 2018 tidak kelihatan apabila ceramah “grand finale” Anwar di Gombak hanya menarik 5,000 penonton, berbanding puluhan ribu pada PRU14.
Faktor “poster boy” tidak lagi memainkan peranan besar kali ini.
Kelesuan politik, kehidupan yang terjejas akibat dua tahun pandemik Covid-19 mungkin membuatkan ramai lebih selesa mendapatkan maklumat di laman sosial.
Isu tempatan dan calon tempatan turut menjadi tumpuan pada PRU15, apabila semakin ramai tidak mahu calon payung terjun dan nomad di kawasan mereka.
Tidak dilupakan, undi orang Melayu di kawasan luar bandar sebagai penentu kemenangan PRU15.
Undi Melayu antara subjek perbincangan pada PRU15 apabila semua gabungan dilihat mencari undi kaum itu.
Undi bukan Melayu secara umumnya jitu kepada PH.
Pada PRU14, tsunami Melayu yang dibawa oleh mantan perdana menteri, Dr Mahathir Mohamad menerusi Bersatu berjaya menumbangkan BN yang mentadbir selama 60 tahun.
Ini kerana jumlah kerusi Parlimen di luar bandar dan pedalaman termasuk kawasan penempatan Felda mempunyai lebih separuh daripada keseluruhan 222 kerusi dipertandingkan iaitu sebanyak 155 kerusi.
Ekoran perubahan landskap politik negara dan krisis kesihatan sejak dua tahun lalu, pengundi Melayu di kawasan-kawasan ini dilihat semakin bersifat terbuka terhadap permintaan politik masing-masing.
Ini termasuk isu pembangunan, perkembangan pendidikan, akses kepada liputan internet, peluang kerja dan infrastruktur baru di kawasan kampung.
Memandangkan kabus perang (fog of war) masih tebal, pembentukan kerajaan baru akan ditentukan oleh kecekapan tawar-menawar, atau horse trading antara gabungan yang bertanding yang mana GPS dan GRS bakal menjadi king maker dalam menentukan blok mana yang berjaya ke Putrajaya.


Pengurusan kes SRC Najib pada 15 Okt

Mahkamah Rayuan menetapkan 15 Okt ini untuk pengurusan kes rayuan Najib Razak terhadap sabitan, hukuman penjara dan denda atas tujuh pertuduhan melibatkan dana SRC International Sdn Bhd berjumlah RM42 juta.Peguamnya Muhammad Farhan Muhammad Shafee mengesahkan perkara itu ketika dihubungi melalui pesanan teks.Bekas perdana menteri itu mengemukakan rayuan terhadap sabitannya, hukuman penjara 12 tahun dan denda RM210 juta yang dijatuhi Mahkamah Tinggi.Pada 28 Julai  lepas, Hakim Mahkamah Tinggi Mohd Nazlan Mohd Ghazali mendapati Najib, 67, bersalah atas tujuh pertuduhan melibatkan tiga pertuduhan pecah amanah (CBT), tiga pertuduhan pengubahan wang haram dan satu pertuduhan penyalahgunaan kedudukan yang melibatkan dana SRC.Ahli Parlimen Pekan itu dijatuhi hukuman penjara 10 tahun bagi setiap kesalahan CBT dan pengubahan wang haram serta penjara 12 tahun dan denda RM210 juta atau penjara lima tahun bagi kesalahan penyalahgunaan kuasa.Hakim bagaimanapun memerintahkan agar kesemua hukuman penjara berjalan serentak.Najib kini bebas dengan jaminan RM2 juta berserta dua penjamin.Sementara itu, pihak pendakwaan juga memfailkan rayuan untuk menambah tempoh hukuman penjara dan denda yang dikenakan terhadap Najib.


1,755 kes baru Covid-19, 726 dilaporkan pulih

Sebanyak 726 pesakit dilaporkan sembuh sepenuhnya hari ini menjadikan angka keseluruhan mereka yang pulih berjumlah 26,380 kes atau 69.1%.Kementerian Kesihatan dalam satu kenyataan berkata terdapat 1,755  kes baru jangkitan Covid-19, termasuk tiga kes import menjadikan angka keseluruhan penularan dalam negara berjumlah 38,189.“Sebanyak 11,530 kes aktif kini sedang menerima rawatan di hospital, 83 pesakit di tempat di Unit Rawatan Rapi termasuk 32 memerlukan bantuan alat pernafasan,” kata kenyataan itu.Terdapat 2 kematian dilaporkan hari ini menjadikan jumlah mangsa yang maut seramai 279 orang.


Lokman Adam diberi 24 jam untuk padam hantaran fitnah babit ketua hakim syarie

Mahkamah Tinggi hari ini memerintahkan Lokman Noor Adam supaya memadam kesemua hantaran berunsur fitnah membabitkan Ketua Hakim Syarie Mohd Na’im Mokhtar berhubung dakwaan gangguan seksual yang dimuat naik dalam Facebook dan YouTube milik bekas ahli Majlis Tertinggi Umno itu, dalam tempoh 24 jam bermula hari ini.Peguam Akberdin Abdul Kader yang mewakili Na’im ketika dihubungi pemberita berkata hakim Rozana Ali Yusoff membenarkan permohonan injunksi ex-parte (sebelah pihak) yang dikemukakan Mohd Na’im dalam kes samannya terhadap Lokman.Dalam saman fitnah yang difailkan pada 17 Januari lepas, Na’im selaku plaintif memohon suatu perintah injunksi supaya defendan memadam video dan hantaran tersebut dan suatu injunksi untuk menghalang defendan daripada menerbitkan semula hantaran itu.Akberdin berkata mahkamah membuat keputusan itu dalam prosiding secara dalam talian (Zoom).“Anak guam saya memperoleh perintah injunksi interim bagi menghalang defendan (Lokman) atau wakilnya daripada menerbitkan semula hantaran berkenaan dalam apa jua cara sekali pun,” katanya menambah mahkamah menetapkan 7 Februari untuk pendengaran injunksi inter-parte (antara pihak).Na’im, 54, selaku plaintif memfailkan saman atas kapasiti peribadi dengan menamakan Lokman, 49, sebagai defendan bagi menuntut ganti rugi berjumlah RM30 juta berhubung dakwaan gangguan seksual terhadap beberapa wanita termasuk seorang ‘Datin.’Berdasarkan pernyataan tuntutan, Na’im yang juga ketua pengarah di Jabatan Kehakiman Syariah Malaysia mendakwa Lokman telah memfitnahnya dengan membuat kenyataan menerusi dua siaran langsung di Facebook “Lokman Noor Adam Official” pada 10 Januari dan 13 Januari lepas.Na’im mendakwa defendan juga memuat naik siaran langsung itu di YouTube miliknya masing-masing pada 10 Januari dan 14 Januari selain memuat naik tiga hantaran fitnah terhadap beliau di Facebook milik defendan pada 11 Januari dan 13 Januari lepas.Dakwa plaintif, kenyataan fitnah itu membawa maksud antaranya beliau seorang penunggang agama, gagal menjadi pemimpin yang berkredibiliti dengan akhlak yang terpuji dan dihormati serta memberi teladan yang baik kepada masyarakat serta mencemarkan imej dan institusi Jabatan Kehakiman Syariah.Menurut plaintif, satu laporan polis telah dibuat pada 12 Disember tahun lepas bagi menafikan dakwaan dan tuduhan palsu Datin terbabit terhadapnya dan beliau juga telah membuat laporan polis terhadap Lokman agar pihak polis membuat siasatan berhubung tindakan defendan.Plaintif berkata notis tuntutan bertarikh 13 Januari lepas dikeluarkan terhadap defendan supaya menarik balik kenyataan fitnah serta memadamkan hantaran di Facebook selain memohon maaf secara terbuka dalam tempoh 24 jam namun sehingga hari ini, defendan tidak mengendahkan laporan polis dan notis itu.Oleh itu, plaintif menuntut ganti rugi am yang akan ditaksir oleh mahkamah, ganti rugi teladan, teruk dan punitif masing-masing berjumlah RM10 juta, faedah, serta relif lain yang difikirkan wajar oleh mahkamah selain permohonan maaf daripada defendan yang dimuat naik di media sosial.


Warga emas Melaka bimbang keluar mengundi kerana Covid-19

Pengundi warga emas meluahkan rasa bimbang untuk keluar mengundi pada Pilihan Raya Negeri (PRN) Melaka Sabtu ini berikutan penularan Covid-19.Meskipun yakin dengan pelaksanaan prosedur operasi standard (SOP) oleh Suruhanjaya Pilihan Raya (SPR) yang diluluskan kementerian kesihatan dan Majlis Keselamatan Negara (MKN), beberapa pengundi warga emas tetap khuatir dengan risiko terutama jika terdedah dengan jangkitan Covid-19.Pengundi dari Taman Bukit Melaka, Chiew Kam Ying, 68, berkata bukan semua yang dijangkiti Covid-19 mempunyai simptom, justeru menyukarkan pihak berkuasa untuk betul-betul kesan pengundi yang positif.Ini merupakan ketakutan utama pengundi Dewan Undangan Negeri (DUN) Ayer Keroh itu.Seorang pengundi PRN Melaka Chiew Kam Ying, 68, ketika ditemu bual MalaysiaNow.“Saya memang takut, tapi terpaksalah pergi mengundi sebab ia tanggungjawab saya,” katanya kepada MalaysiaNow dan menambah bahawa dia sudah lengkap divaksin dan akan mengambil suntikan dos penggalak.“Pastinya tempat mengundi akan dipenuhi orang ramai dan mungkin sukar untuk pihak berkuasa memantau setiap individu yang hadir.”Pengundi dari DUN Asahan, Kamis Saad, 70, memberitahu, perkara yang membuatkan dia paling bimbang adalah apabila pengundi perlu berkongsi bekas celup dakwat kerana dikhuatiri akan menjadi punca penyebaran virus tersebut.Luahnya, pelaksanaan itu menyebabkan dia berbelah bahagi untuk turun mengundi dan berharap SPR akan pertimbang cara lain demi keselamatan pengundi.“Jika perlu kongsi bekas dakwaat, mungkin saya tak turun mengundi. Maklumlah saya dikategori sebagai warga emas dan virus ini sangat berbahaya kepada golongan seperti saya,” katanya ketika ditemui MalaysiaNow.“Malah disebabkan Covid-19, saya tidak rasa anak-anak yang yang menetap luar Melaka akan kembali semata-mata untuk mengundi. Mereka pun tahu tidak selamat untuk mengembara pada waktu ini dan saya tidak terkejut jika ramai pengundi luar memikirkan perkara sama.”Kamis Saad, 70, bercakap kepada media ketika ditemu bual MalaysiaNow mengenai PRN Melaka.Chiew berkata SPR mungkin boleh pertimbang kaedah lain seperti menitiskan dakwat ke atas jari pengundi sebagai tanda sudah selesai mengundi.Katanya, kaedah itu sekurang-kurangnya akan memastikan pengundi tidak berkongsi bekas dakwat sekali gus memastikan keselamatan pengundi lain.Bagaimanapun, cadangan ini tidak dipersetujui pengundi warga emas yang hanya mahu dikenali sebagai Chong, 67, kerana perkara itu boleh diatasi dengan hanya mensanitasi tangan sebelum dan selepas mengundi.“Perkara ini bukan satu isu besar. Pengundi boleh sanitasi tangan sebelum celup jari ke bekas dakwat itu dan sanitasi sekali lagi apabila selesai proses mengundi.“Jika tidak celup jari dengan dakwat, ini membuka peluang untuk melakukan penipuan,” katanya.Sementara itu SPR ketika dihubungi MalaysiaNow memberitahu bahawa SOP yang digunakan pada PRN Melaka ke-15 dijamin selamat, malah sudah diguna pakai pada Pilihan Raya Kecil (PRK) Slim serta PRN Sabah sebelum ini.Berdasarkan SOP yang dijelaskan di bawah aktiviti dan protokol penandaan dakwat pilihan raya, jari telunjuk kiri pengundi perlu dicelup dalam dakwat kekal dan kemudian melakukan sanitasi tangan sebelum menerima kertas undi.“Proses sanitasi tangan ketika hari mengundi adalah sebanyak empat kali iaitu ketika masuk pusat mengundi, sebelum masuk saluran mengundi, selepas celup dakwat dan sebelum keluar pusat mengundi.“SOP ini termasuk bagi hari pengundian awal. Malah, warga emas akan mempunyai saluran khas, kebiasaannya saluran satu,” katanya.


Sorry.


Polis keluar 11 kompaun terhadap 3 parti, calon bebas

Polis telah mengeluarkan 11 kompaun berjumlah RM36,000 terhadap beberapa parti politik dan individu kerana melanggar prosedur operasi standard (SOP) sepanjang tempoh berkempen Pilihan Raya Negeri Sarawak ke-12 (PRN12) bermula 6 Disember hingga semalam.Pesuruhjaya Polis Sarawak Aidi Ismail berkata empat kompaun dikeluarkan terhadap PKR, Gabungan Parti Sarawak (tiga), Parti Demokratik Progresif (satu), calon bebas (satu) dan individu awam (dua).“Pihak polis juga menerima 185 laporan polis dan membuka 71 kertas siasatan sejak bermula 30 November hingga semalam. Namun setakat ini belum ada lagi individu yang dipanggil untuk memberi keterangan,” katanya pada sidang media di Ibu Pejabat Kontinjen Sarawak sempena hari mengundi yang akan berlangsung esok.Beliau berkata kertas-kertas siasatan itu melibatkan perbuatan khianat di bawah Seksyen 427 Kanun Keseksaan dan menggunakan media sosial untuk menyebarkan berita palsu serta fitnah di bawah Seksyen 500 Kanun Keseksaan serta Seksyen 233(1) Akta Komunikasi dan Multimedia 1988.Berkenaan penugasan anggota polis pada hari pengundian PRN12 esok, beliau berkata 7,434 pegawai dan anggota polis akan ditempatkan di 1,866 pusat mengundi di seluruh negeri Sarawak, membabitkan 3,555 saluran.Aidi berkata selain itu 3,142 anggota Jabatan Sukarelawan Malaysia (Rela) juga akan membantu anggota polis pada hari pengundian esok.“Kami juga menubuhkan 47 pasukan Op Cantas dari Jabatan Siasatan Jenayah Ibu Pejabat Kontinjen Sarawak dan 109 pasukan Op Pematuhan prosedur operasi standard (SOP) di semua daerah,” katanya.Mengenai kejadian seorang lelaki ditembak mati di Jalan Simpang Tiga-Batu Lintang pada Rabu malam, Aidi berkata hasil bedah siasat menunjukan dua kesan tembakan di bahagian paha dan usus lelaki itu.Pihaknya masih menunggu laporan penuh termasuk keputusan ujian dadah serta alkohol dan menambah lelaki itu bukan individu yang dikehendaki oleh polis kerana kesemua 14 kes jenayah lampaunya telah selesai.